text:
Polis Motoriza Alex Pieters:
ORANJESTAD (AAN): Tin un ley nobo cu a wordo pasa recientemente y a drenta na vigor. Alex Pieters ta hoofdagent 1ste klasse y ta traha den e departamento di trafico motorisa. Tambe e ta yudando e departamento di voorlichting y prevension pa tur loke cu ta trata trafico y e ta splica riba e ley aki y con pueblo tin cu compronde riba esaki.
Entrante Augustus di e aña aki caba, e ley a wordo aproba den Parlamento y el a wordo publica den e afkondigingsblad di Aruba. Esey por wordo haya riba e website di Gobierno di Aruba. Den esaki a bin un articulo nobo cual ta articulo 7-A cu ta Landsverordening wegverkeer, cu ta bisa cu ta prohibi pa tin un celular den bo man, mientras cu bo ta maneha un vehiculo. No a papia di auto specificamente. E por ta un bicicleta, e por ta un brommer tambe. Si bo ta maneha un vehiculo y bo tin un telefon den bo man, awor aki e ta castigabel pa ley.
Dicon e hecho aki
Por a ripara cu tin hopi accidente pisa y rond mundo, e issue di telefon den man den trafico, a bira e causa di accidente number 1. Tin hopi morto cu a wordo causa pa motibo di telefon den auto. Pesey a bira un necesidad pa ley regle y polis lo bay actua duro riba dje. Mescos rond mundo, na Aruba tambe e ta un problema. Esey awor aki ta bay actua mas duro riba dje. E boet lo bay ta 500 florin, si bo wordo gara cu un celular den man. Tin hopi pregunta cu ta bin a base di e kico awor si por haci of no por haci. Si handsfree ta posibel.
Articulonan den ley
Handsfree ta posibel. Hopi auto por conecta e telefon via bluetooth den auto of por bisti un headset caminda cu por contesta e telefon. E otro issue ta, cu no tur hende por multitask bon den auto. Ora bo ta den trafico, bo atencion mester ta completamente pa trafico.
Si bo primi boton, bo contesta y bo ta bezig den un gesprek y si mira cu e atencion ta bayendo for di trafico y bo no ta paga tino mas riba trafico. Esey tambe ta castigabel. Esey ta para den un articulo cu ta den ley caba, cu ta articulo 12 di landsbesluit verkeersregels, cu ta bisa cu ta prohibi pa haci algun acto den auto cu ta kita bo atencion for di trafico. Tin varios articulo cu por uza.
Si wak un persona por ehempel ta bezig ta text den auto, por uza articulo 7-A, pasobra e tin e telefon den su man y lo dun’e articulo 12 tambe, pasobra su atencion ta kita for di trafico.
E por bira tiki mas pio, si mira e manera cu e ta coriendo y a causa peliger den trafico, door di hera dal un hende, desvia of otro hende mester desvia pa no dal’e, e ora e ta haya articulo 2 tambe acerca, cu ta kapstop artikel. Esey ta pa causa di peliger den trafico. Lo maximo cu e por haya ta tres articulo pa uzo di celular.
A cuminsa cu 7-A, cual si e polis mira cu bo tin e celular den bo man, sea pa text, contexta of djis pa wak ora, ta castigabel.


c: text/html

text:
Pinda
E tera mester ta los, manera santu. Ta e flor ta bai abou, bora den tera i ta
forma den un bonchi, e pinda.
Kier men no ta e rais ta karga e bonchinan.
Ora e mata ta krese mester limpie di yerba i tambe trahé. Traha pinda ke men ku bo ta los e tera ront di dje.
Tambe ta mihon e ramanan drumi plat i no subi.
Na su raís e tin bolumbonchinan kaminda e ta tene bacterianan ku ta yuda e mata pa mara nitrógeno di den
hairu na moda ku e bira un vitamina pa e mata.
Antes ta koba e pindanan di mas paden di e mata pa no mata e mata pa e sigui forma mas pinda.
Pestu: Tin biaha djaka ta saka e pindanan.
Tin biaha un mata ta muri su so. Si nan ta chiki ahinda por fura e kamindanan bashi.
importante !!!! No warda pinda den un
kos sera manera saku. E beskein ku e kaska por kria ta altamente venenoso
i por kousa kanser. E venenu yama aflatoxine.
Riba e blachi di Wikipedia na Engles e ta spliká mas amplio.

robotstxt: allowed

filter: keep


text:
Parlamentario Hendrik Tevreden, fraccion di MEP:
ORANJESTAD (AAN) – Parlamentario Hendrik Tevreden, Parlamentario di Fraccion di MEP, a declara den conferencia di prensa Dialuna, cu Aruba ta den un crisis social y cu e problemanan cu tin no ta un percepcion pero nan ta real, mas di loke nos tur por kere.
Den e cuadro di pasonan cu mester tuma pa yega na e raiz di e problema y wak con por yuda soluciona of baha esaki, nan a yama un encuentro cu e departamentonan den nan totalidad, pa asina sa specificamente, cual ta e leynan cu mester wordo cambia y cual ta esnan cu mester atende cu nan cu mas urgencia.
“Nos por a compronde cu algun profesional nan mannan ta mara pa nan por haci nan trabao, of nan no tin suficiente conexion cu otro departamentonan, y nos kier integra esakinan. Nos kier purba di duna advies na gobierno pa centraliza cuido, pero drecha tambe, a traves di leynan con e sistema ta funciona y con e profesionalnan por yuda e victimanan mas lihe posible”, e parlamentario a subraya.
El a trece dilanti cu aworaki den nos pais tin un trahador social pa 19 scol. “Esaki ta un señal hopi drastico y alarmante, pasobra un trahador social solamente nos tur sa cu no por cubri 19 scol”, el a subraya.
E parlamentario a agrega cu su fraccion ta dispuesto pa trece e cambionan y esey ta e politica cu nan a bin trece dilanti y cu nan ta practicando tambe, y pueblo por ta sigur cu nan lo trata di pone esaki como urgencia, como punto principal, maske cu nan ta procesonan cu ta tuma un caminda un poco largo pa cana, lo haci tur esfuerzo pa atende esaki mas lihe posible.
Encuanto e cambionan cu mester haci den ley of iniciativanan nobo di ley tabata tin un pregunta di prensa, si e problema por ta sinta tambe cu na Aruba tin leynan pisa cu no ta wordo aplica.
Esaki den sentido cu tin indicacion cu Aruba conoce un ley di castigo di bida largo, pa crimen premedita of excesivamente impactante, pero esaki no ta wordo aplica. Ta parce cu Curacao a yega di aplike den pasado, y cu na Aruba tambe tabata tin un caso hopi aña pasa.
E parlamentario den su contesta a reitera cu e parti di castigo ta bin na final di e red. E punto ta cu mester enfoca prome cu yega asina leu cu un persona ta wordo castiga, mester haci algo pa evita cu tin victima di abuso. Pues e proceso mester cuminza cu duna ayudo y preveni.
Tevreden, refiriendo na e caso en cuestion, a subraya cu e mucha a fayece cu un edad di cinco aña, pero aparentemente e abuso a cuminza tuma lugar hopi prome.
“Kico mi kier bisa ta cu nos por concentra en berdad riba ley maximo, bida largo si of no. Pero kico a pasa den e proceso na cuminzamento ora cu algo sosode, cu alarma wordo bati, cu un denuncia wordo poni. Bo ta haya hopi instancia, tur riba tereno social, etc., y ta bin na conocimento cu nan a denuncia esaki basta tempo caba, pero e ora ey tin un caminda cu nos ta pega”, e parlamentario a subraya.
Eynan mester mira si mester fortifica e leynan, si mester reemplaza leynan anticua, y prome cu tur cos reforma e cadena aki pa evita cu ta dura asina largo cu consecuencianan devastador, cu bida di hende ta bay perdi a base di maltrato y di e sistema cu no ta bon poni den otro.
Un remarca cu DIARIO a haci ta cu na DAS, e Trahador Social Enid de Kort cu sosten di algun colega, kier introduci un proyecto cu ta regarda henter e famia pa traha riba problemanan for di raiz. Esaki e dama a bin ta papia di dje den prensa pa mas cu dos aña largo, pero e minister encarga e momento ey, por ehemplo, no a mustra ningun interes.
Aki e parlamentario a menciona cu pesey e reunion na cual e fundacionnan y instancianan concerni a wordo invita pa bin na mesa, puramente pa saca afo unda nan ta pega y con Parlamento y Gobierno por yuda y duna sosten pa ehecuta e plannan cu nan tin, na bienestar di nos pais.


text:
Diasabra mainta den e birada skerpi di Rooi Frances pa bay Rooi Taki a keda registra un accidente di auto basta fuerte cu a laga persona herida y pega den auto. Unidad policial, ambulans y brandweer a keda manda cu urgencia pa e sitio.Na yegada di e prome unidad a topa cu un chevrolet optra y un toyota yaris tabata e vehiculonan envolvi den e desgracia.
Den e chevrolet optra tabata e chauffeur masculino herida y tabata pega y cu ayudo di bombero a logra sake for di e auto despues cu a corta e porta.
E victima a keda transporta pa hospital. Polis di trafico tabata presente pa haci nan investigacion.


text:
Kralendijk – Resientemente gezaghèber Edison Rijna a tuma e desishon pa introdusí normanan nobo den kuadro di e Ordenansa General di Polis / Algemene Politie Keur - APK (P.B. 1919, nr 25), ku ta kai bou di responsabilidat di gezaghèber.
Den kuadro di mantenshon di òrden públiko gezaghèber Rijna ta deklará: ‘E revishon di e normanan tabata nesesario pa hasi e proseso mas fásil, pero tambe pa yega na un mihó mantenshon di òrden públiko.’
E regulashonnan tokante òrden públiko i dibertishon públiko ta hopi antikuá. Den práktika e departamentu ku ta enkargá ku kordinashon di e petishonnan pa pèrmit a base di e Ordenansa General di Polis (APK) i petishonnan pa pèrmit di ‘buffet’, ku sierto regularidat ta topa ku stipulashonnan ku no ta ehekutabel.
Den palabrashon ku tur partner den kadena hudisial a disidí pa mas tantu posibel sinkronisá e normanan di APK ku e lei- i/òf regulashonnan ku a keda introdusí despues di 10-10-10.
E Ordenansa General di Polis (APK) ta kontené reglanan ku mester tene kuenta kuné ora ku ta organisá aktividatnan públiko manera por ehèmpel fiesta, bon ku ne, ‘carwash’, benta den espasio públiko èts.
A base di e normanan di APK bieu mester a entregá e petishon 4 siman promé ku e aktividat ku ta bai organisá. Esaki tabatin komo konsekuensia ku organisadónan di eventonan chikitu tambe tabata mará na e término aki. Un desbentaha agregá tabata ku e término pa organisashon di eventonan grandi tabata muchu kòrtiku pa e instansianan ku ta responsabel pa i enkargá ku supervishon i mantenshon di òrden públiko i eksigensianan di higiena.
P’esei den palabrashon ku Kuerpo Polisial Hulanda Karibense a disidí pa entrante 15 di ougùstùs 2017 no duna pèrmit mas pa algun aktividat kaminda un notifikashon mes ta sufisiente. Ta trata di aktividatnan pa kua a resultá den práktika ku no mester tin
temor pa disturbio di òrden públiko òf siguridat. Ta trata di aktividatnan manera ‘carwash’, kaminata pafó di área residensial, anochi di pelíkula, presentashon (di por ehèmpel kanto di koro i obra teatral i otronan) i aktividatnan deportivo. Mester hasi e notifikashon pa e aktividatnan aki dos siman promé ku e aktividat tuma lugá na e departamentu di Asuntunan Hurídiko i General (JAZ), pa medio di un formulario ku mester usa pa esaki. Ora ku entregá e formulario di notifikashon lo duna esun ku ta hasi e notifikashon un kopia di e normanan ku ta bálido pa e aktividat. Por ehèmpel e normanan pa tokamentu di músika òf eventualmente otro kondishonnan ku antes tabata aplikabel komo kondishonnan pa pèrmit.
Pasobra ta solamente pa tratamentu di un petishon pa pèrmit mester paga gastu (leges), for di awor no mester paga gastu (leges) pa aktividatnan pa kua solamente un notifikashon ta sufisiente.
Pa mas informashon tokante e desishon i e normanan nobo di APK bo por konsultá e página di internèt di Entidat Públiko Boneiru www.bonairegov.com riba e página di ‘pèrmit di hóreka’.


text:
KOMUNIKADO DI KUERPO POLISIAL KÒRSOU
392 / 2018
21 sèptèmber 2018
Dos detenshon pa violensia doméstiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 21 di sèptèmber 2018, alrededor di 02.35 or, Sentral di Polis a dirigí un patruya den área di Koral Specht pa un kaso di violensia relashoná ku pareha.
For di un investigashon preliminar ku polis a realisá, a resultá ku e pareha aki tabatin diskushon ku otro ku a terminá den agreshon i destrukshon na propiedat di otro. En konekshon ku e maltrato i destrukshon aki, polis a detené tantu e hòmber komo e dama. E sospechoso maskulino J.J.S. nasé na Kòrsou di 34 aña di edat, pa maltrato i e dama sospechoso M.M.H. nasé na Kòrsou di 36 aña di edat, pa maltrato i destrukshon.
A presentá e sospechosonan dilanti di un Fiskal Ouksiliar ku a ordená nan enkarselamentu pendiente di mas investigashon.


text:
Vision y Mision
‘Fundacion Alzheimer Aruba’ ta afilia na ‘Alzheimer Disease Internacional’ (ADI), e organisacion mundial cu ta cubri e organisacionnan nacional di e paisnan afilia. Na su turno ADI tin relacionnan oficial cu World Health Organization.
Tambe F.A.A. ta afilia na ‘Alzheimer Ibero-América’ (AIB), e red di fundacionnan di habla Spaño cu ta trata di uni e asociacionnan nacional di Alzheimer den Caribe, Centro y Sur America y Spaña.
Fundacion Alzheimer Aruba a ser funda door di iniciativa di Melva Croes-Yánez na aña 2003.
Un Tiki di Historia di F.A.A.
Despues de su graduacion riba tereno di neuropsicologia na Universidad di Tilburg, Hulanda, y a regresa Aruba na 1990, drs. Croes-Yánez a experiencia cu tabatin masha poco informacion na disposicion di e comunidad riba e tereno di trastornonan neurocognitivo (tipo Alzheimer) na Aruba. Mescos cu hopi otro luga na mundo, Aruba tambe a conoce un epoca den cua hende ta pensa cu e trastornonan aki ta un fenomeno “normal” di personanan mayor di edad. Na Aruba e temponan ey tabata papia di “verkalk” of “kinds”. Tabata pasa tambe cu ora un persona hoben tabata mustra sintomanan di trastornonan neurocognitivo, e tabata ser mira como un persona “loco”.


text:
Sabana Basora Noord – Diabierna anochi varios unidad di polis a bay Sabana Basora Noord, pa varios tiro cu lo a wordo scucha.
Altura di Sabana Basora Noord 84 polis a haya informacion cu lo tawata ti varios huls ariba caminda, indicando cu eynan e persona lo a tira.
Mes ora a bay e sitio pa asina sigura e area, pa por haci investigacion.
Tur esaki tawata altura unda antes e Barios Regisseur su oficina tawata situa.
E problema lo tawata entre dos grupo basta grandi. Aki ta caminda cu arma di candela a wordo saca y a tira cune.
A wordo menciona un Nissa March color shinishi, cu posiblemente nan tin di haci cu e arma di candela.
Mientras cu polisnan tawata na e sitio, piedra a cuminsa wordo manda ariba e polisnan. Algo similar a pasa algun dia pasa na Seroe Patrishi, caminda cu dos persona a keda deteni.
Algun rato cu polisnan a haya e hulsnan a pidi pa departamento tecnico di polis, pa yega y saca potret di e hulsnan y documenta esaki.
Flex Team a bin topa cu e Nissan March shinishi altura di Sabana Basora 121, y ta para esaki y ta detene dos ocupante.
Ambos a wordo transporta pa warda di polis na Santa Cruz.


text:
Recientemente Aruba Wieler Bond a duna un oportunidad unico na 4 ciclista,cu ta practica e disciplina di ruta, pa biaha pa Salta, Argentina, unda cu pa un tiki mas cu 1 luna nan lo sigui un campo di entrenamento bou guia profesional como tambe participa na caredanan di ciclismo contra di top coredonan di Sur America. E cuater hoben atletanan cu a haya e oportunidad aki ta ciclistanan cu sigur ta conoci den e mundo di bicicleta na Aruba y ta sobresali den varios competencianan bishita.
E cuater ciclistanan Ruson Gonzalez, Akeem Kock, Anthony Wilson y Reegel Winklaar, bou guia di trainer nacional di ciclismo di ruta, Sr. Gabriel Diaz lo permance pa 40 dia na Salta, Argentina pa asina engrandece nan conocemento riba e materia aki y sin lubida e nuebe competencianan cu lo mester core den e districto di Salta na Argentina. Mirando e nivel di e campo di entrenamento aki no tin duda cu nos ciclistanan lo gana un tiki mas experencia y purba na hisa nan propio nivel di coremento door di aplica tur loke nan a siña durante di e 40 dianan aki. Manera cu e wordo bisa cu e actividadnan realisa ta fundamental pa e formaciońn y e crecemento di e ciclistanan. No mester lubida cu cada dia ta wordo entrena na nivel halto mei mei di atletanan di alto rendimento cu nos por siña masha hopi mes di dje. E competencianan lo sirbi pa midi nos nivel cu otro coredonan junior den e continente Sur Americano.
Keda cuarenta dia den exterior como hoben no ta nada facil mirando e estudio, famia, ect, pero e sacrificio cu cada un di e hoben aki ta haci pa kisas yega na un soño ta di aplaudi mescos cu e apoyo ricibi di nan mayornan cual ta un hecho di respeta.
Stichting Sportsubsidie Aruba ta subsidia e delegacion di ciclismo pa e campo di entrenamento na Salta, Argentina.
Cumprando weganan di Lotto, e Loteria di Aruba manera Catochi, 1-Off, Big 4, Zodiac, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa Y Gana bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Stichting Sportsubsidie Aruba.
Cuater ciclista lo asisti na campo di entrenamento na Argentina
Recientemente Aruba Wieler Bond a duna un oportunidad unico na 4 ciclista,cu ta practica e disciplina di ruta, pa biaha pa Salta, Argentina, unda cu pa un tiki mas cu 1 luna nan lo sigui un campo di entrenamento bou guia profesional como tambe participa na caredanan di ciclismo contra di top coredonan di Sur America. E cuater hoben atletanan cu a haya e oportunidad aki ta ciclistanan cu sigur ta conoci den e mundo di bicicleta na Aruba y ta sobresali den varios competencianan bishita.


text:
Kralendijk –– Resientemente gezaghèber di Boneiru sr. Edison Rijna a risibí e promé buki ‘WolBES i FinBES den lenguaje simpel’ for di man di e sekretario di estado sr. Knops den presensia di e outor sra. Els Boers.
E buki a bira posibel danki na un aporte di e ministerio di asuntunan Interior i Reino. E buki ‘WolBES i FinBES den lenguaje simpel’ ta basá riba e metodologia di e buki ‘Lei di munisipio den lenguaje simpel’ .
WolBES i FinBES tur dos ta basá riba e lei di munisipio Hulandes (Gemeentewet). WolBES tradusí na papiamentu ta pará pa ‘Lei entidatnan públiko Boneiru, St. Eustatius i Saba i FinBES ta pará pa ‘Lei Finansas entidatnan públiko Boneiru, St. Eustatius i Saba. Meta di e buki ta pa duna un kontribushon na hasi WolBES i FinBES mas aksesibel.
Ku e edishon aki polítikonan, ámptenarnan lokal i otro interesadonan por averiguá na un manera mas komprendibel i simpel si prosesonan ta kana según lei. E edishon tambe ta hasi mas kla e diferensianan ku tin entre e lei di munisio i e WolBES/FinBES.
E outor di e edishon ta sra. Els Boers. Señora Boers tabata den polítika Hulandes riba nivel lokal i sentral i a fungi pa hopi tempu komo grifir pa diferente munisipionan Hulandes i tambe pa entidat públiko di Saba.
E ta outor tambe di diferente buki entre otro ‘het duale raadslid actief’, ‘het raadslid natuurlijk actief’, ‘de spelregels uit de gemeentewet’ i ‘de gracieuze Rekenkamer’.
Riba e foto nos por wak gezaghèber di Boneiru resibiendo e promé buki di e outor sra. Els Boers. E buki ta optenibel online i e ta kosta 36 euro.


text:
ORANJESTAD - Entrante awe diahuebs 9 di augustus pa 10 di augustus 2018 for di 9’or di mainta pa 4’or di atardi lo bay tin trabaonan di reparacion di luznan ariba e ruta entre Rotonde Airport pa Rotonde Sero Theishi. E caminda lo keda habri sin desviacion. DOW y C.I.C. N.V. ta pidi pueblo di Aruba y tur automobilista pa tene cuenta cue trabaonan ariba e ruta menciona lo tin un duracion di 2 dia.
ORANJESTAD - Ayera nochi den oranan di marduga, pa 1 or di mainta Warda Costa a intercepta un boto despues di a detecta esaki den e awanan territorial di Aruba. A bai hasi un control riba e barcu pero esaki a purba di huí. A logra para e boto despues di usa diferente táctica. Abordo ta tin 4 persona di nacionalidat Colombiano. A discubrí bastante kilo di droga. Cantidat i sorto di droga no ta conosí ahinda. A bin un bon cooperashon entre Kustsurveillance, KPA, Unit Georganiseerde Criminaliteit i Ministerio Publiko. KPA ta sigi cu e investigacion.
ORANJESTAD – “Mi ta sigura di un bon reputacion na Raad van Advies, unda cu aki tambe mi tabata den servicio di gobierno di Aruba. Eynan mi a traha pa interes di Aruba. Esaki mientras cu esaki no semper tabata di acuerdo cu e gabinete na mando”Asina miembro nobo pa Aruba di e colegio di supervision financiero CAFT Helen van der Wal a sigura NoticiaCla diabierna. Aki el a sigura e portal aki cu e ta independiente unda cu e traha, y ademas a admiti tambe cu interes di gobierno anterior no semper tabata na interes di pais Aruba.
ORANJESTAD – E curpa di e dos personanan ilegal cu autoridad a localisa diasabra mainta na Santana di Cacho, a keda identifica. Asina NoticiaCla a confirma pa su fuentenan dialuna. Un di nan a spula yega tera, y e otro tabata drief ainda den awa. Ambos diasabra no tabatin ningun tipo di identificacion riba nan. Pero ya caba nan a keda identifica. Ademas NoticiaCla a confirma cu na tur, te cu awor, autoridad a logra gara y detene 7 persona, cu ta 4 mas cu inicialmente polis a raporta diasabra. E investigacion mientrastanto ta continua riba e caso lamentable di diasabra marduga/mainta.
ORANJESTAD – Den un anuncio di sorpresa pa hopi hende, conocido comerciante Ernst Mohamed a anuncia su retiro como president di Camara di Comercio. Motibonan cu el a duna durante un evento social na KVK diabierna atardi laat, tabata personal. Mas specifico, cu e mester su tempo completo pa lanta un negoshi nobo proximamente. A gradici miembronan di su famia y di board pa e sosten cu el a haya. No a bisa ken ta reemplaza Mohamed, pero mas sigur lo ta e directiva y e vice presidente.
ORANJESTAD - Hospital dr Horacio E. Oduber hospital no ta reconoce mayoria ponencia di dr Roel Jonkhoff, y mes momento ta sigura cuido pa tur pashent di oncologia. Asina e hospital ta bisa den un comunicado diabierna atardi. Segun e comunicado, Dr. Horacio E. Oduber Hospital a tuma nota di e ponencianan duna ultimo dianan di dr. Jonkhoff den medionan di comunicacion encuanto e cuido oncologico na Aruba.
ORANJESTAD – ‘Te cu awor tin indicacion serio cu e maneho di (ex director Robert) Henriquez tabatin efectonan hopi negativo pa NV Elmar y tabata principal causante di e problemanan laboral den Elmar’. Asina Hunta di Comisario di e compania di utilidad a bisa den un comunicado. Mientras cu a yega na un acuerdo cu e ex director di , e hunta di comisario, a sigura cu e investigacion ta sigui. E investigacion cu a cuminsa riba Henriquez su forma di traha, debi cu tabatin ‘varios keho riba su persona y/of maneho, como tambe pa motibo di inquietud laboral cu tabatin’, y ta enfatisa cu esaki tabata pa añas caba.


text:
DEN HAAG- ‘E preparacionnan pa ricibi e grupo nobo di studiantenan cu ta yega Hulanda diadomingo 5 di augustus benidero ta extenso pero bayendo bon. E team di Arubahuis cu ta consisti di empleaadonan di Arubahuis, e mentornan y diferente miembronan di e Plaatselijke Opvangcommissie (POC) ta cla pa ricibi nos hobennan na Schiphol.’ Esaki Minister Plenipotenciario Guillfred Besaril a bisa na antesala di e yegada di e grupo di 173 studiante for di Aruba. Banda di e grupo aki tin algun studiante cu ya caba ta na Hulanda of lo yega despues.
Departamento di Enseñansa di Arubahuis a traha duro e ultimo simannan hunto cu Departamento di Enseñansa di Aruba pa canalisa e yegada di e grupo grandi di studiante na Madre Patria. ‘Pa nos di Cas di Aruba ta importante pa e studiantenan, na e momento cu nan subi avion, ta debidamente informa di con e bida di studiante aki na Hulanda ta. P’esey nos a bai Aruba na Juni ultimo pa informa e studiantenan mas mihor posibel riba kico ta spera una bez nan sali di Schihol. E preparacion aki ta cardinal pa e studiante por cuminsa su estudio lo mas trankil posibel.’
‘Nos meta como Cas di Aruba ta pa na un manera structural duna guia y informacion na e hobennan cu ta scohe pa bin studia na Hulanda. No unicamente ora cu nan ta cla pa bin studia, pero mas tempran prome cu nan dicidi den ki ramo nan kier bai studia. Escogencia di un estudio ta determinante pa nan futuro profesional. Tambe ta sumamente importante pa bo tene cuenta cu despues di bo estudio, cu e posibilidadnan di trabao na Aruba,’ segun Minister Besaril.
E mandatario a bisa cu un di e problemanan cu e studiante ta enfrenta ta pa inscribi nan mes na un gemeente. Minister Besaril: ‘Tin gemeente caminda ta dura 4 pa 6 siman prome cu bo por inscribi bo mes. Si bo no ta inscribi na un gemeente bo no por entre otro habri un cuenta di banco y bo no por busca docter di cas ni djentista. P’esey nos kier bisa nos hobennan pa mira mas leu cu e ciudadnan conoci pa studia cu ta Amsterdam, Rotterdam, Den Haag y Utrecht. Den otro ciudadnan tin Hogescholen y Universidadnan cu kisas tambe por brinda e mesun tipo di estudio, mientras cu na hopi di e lugarnan aki ta menos dificil pa inscribi bo mes. Como Minister Plenipotenciario mi ta den combersacion cu VNG, cu ta e organisacion cupulo pa tur gemeente na Hulanda, pa purba na acelera e proceso na e gemeentenan cu tin dificultad.
Un topico cu tur aña ta bin dilanti ta e cuestion di vivienda. Akinan e mandatario a bisa cu e studiante mes tin un responsabilidad grandi. ‘Pa haya un camber of otro tipo di vivienda ta sumamente importante pa inscribi bo mes mas pronto cu ta posibel na un di organisacionnan cu ta ofrece cambernan. Por ehempel na Arnhem y Nijmegen, bo mester inscribi na cuminsamento di october di e aña aki pa bin na remarca pa haya un camber otro aña. Pa e ciudadnan conoci pa studia e situacion di vivienda ta aun mas dificil,’ Minister Besaril a sigui elabora.
E mandatario kier a desea e studiante bon biahe for di Aruba pa Hulanda y hopi curashi,
perseverancia y exito den nan estudio. ‘Nos ta topa diadomingo na Schiphol!’ asina Minister Besaril a termina su mensahe na e studiantenan.


text:
Desaroyo y trabounan pa aña escolar nobo
Den conferencia di Prensa di Gobierno diahuebs mainta, Minister Armando Lampe a duna un resumen di e desaroyo y trabounan cu ta wordo haci ultimamente prome cu aña escolar nobo cuminsa. Minister Lampe ta indica cu tur preparacionnan ta andando bon p’asina por cuminsa un aña escolar nobo ordena y organisa. E mandatario a señala diferente aspectonan den enseñansa cu ta den ehecucion.
ENSEÑANSA PA EMPLEO:
E registracion pa Enseñansa pa Empleo a bay hopi exitoso compara cu periodonan anterior na unda a ricibi riba 2000 mas registracion. Un cantidad di cursonan nobo a wordo habri induciendo na un interes enorme pa Enseñansa pa Empleo indicando cu pueblo kier sigui educa su mes pa hiba e pais aki na un otro nivel.
MIDDAG MAVO, AVOND MAVO, AVOND HAVO:
Minister Lampe ta indica cu aki tambe ta experimenta un interes asina grandi den registracion di tal manera cu lo bay habri un periodo nobo pa esnan cu no a logra registra den e prome periodo. Dianan 20, 21 y 22 di augustus tur interesado por registra.
INFRASTRUCTURA:
Diferente scol a haya e debido atencion pa loke ta trata infrastructura.
• Colegio Frère Bonifacius despues di a warda 7 aña, porfin ta bay bira un realidad y lo cuminsa cu e renobacion na e scol aki. E Minister ta expresa su deseo pa esaki ta e ultimo aña escolar cu Colegio Frère Bonifacius lo ta den e acomodacion provisional cu a dura demasiado tempo.
• Maria Regina School na San Nicolas tambe a cuminsa cu trabounan di renobacion.
• Colegio na San Nicolas a cuminsa cu e trabounan pa amplia e scol na unda tambe Middag/Avond Havo lo keda situa.
• Fransiscus School na Madiki, despues di a warda 25 aña pa e speelplaats wordo asfalta, awor a bira un realidad y e aña escolar aki e muchanan lo cuminsa cu un speelplaats asfalta teniendo cuenta tambe cu lo tin muchanan cu ta bay scol den rolstoel.
• St Aluisius School ta bay muda temporalmente pa cuminsa cu trabounan di renobacion. Minister Lampe ta pidi mayornan pa hiba nan yiunan na VAP-Gebouw na unda e scol aki lo keda situa pa e aña escolar nobo. Pa e muchanan cu no tin transporte, lo bay tin un bus disponibel.
INSTALACION DI AIRCO:
E prome fase di instalacion di airco a cuminsa na diferente scol.
• Cayena Kleuterschool ya a haya airco danki tambe na sector priva di Ministerio di Turismo.
DIGITALISACION:
Lo bay drenta e prome fase di e proyecto di digitalisacion cuminsando pa duna informacionnan con esaki lo bay keda realisa.
Minister Lampe ta enfatisa cu Ministerio di Enseñansa ta trahando duro pa e calidad di enseñansa bay riba un otro nivel. Y alabes ta desea tur mucha y mayornan exito den e aña escolar nobo.


text:
Gobièrnu
Riba 10 di mei 2017 e partidonan PAR, MAN i PIN a firma e akuerdo di gobernashon “Realisando e máksimo potensial di Kòrsou”, un akuerdo di gobernashon ku atenshon spesial pa edukashon, formashon i kombatimentu di pobresa.
Ku esaki e partidonan a enfatisá ku Kòrsou ta un país fuerte ku yen oportunidat, ku den e periodo 2017-2021 lo desaroyá na bienestar di nos komunidat.
E Programa di Gobernashon, ku tin e mesun titulo, ta ekspandé riba e prioridatana di e gabinete pa duna empuhe na ekonomiá i mehorá e situashon sosial. E gobiernu ta para fuerte pa bon gobernashon i maneho di finansas pa segurá konfiansa den nos pais, pa stimulá kresementu di ekonomia i pa p’asina por invertí den tur lokual ta importante pa suidadanonan i logra un komunidat den balansa.
Na e momentunan aki pobresa ta un di e problemanan agudo riba nos isla. Kombatimentu di pobresa den bario, desaroyo di proyektonan pa krea kupo di trabou i entrada i stimulá desaroyo duradero ta prioridat primordial pa e gabinete aki.
Pa por atende ku e retonan ku nos pais ta enfrentá i subi un rumbo nobo, mester realisá kolaborashon efektivo entre gobièrnu, sektor públiko i privá, organisashonnan no-gubernamental i suidadanonan. Kolaborashon ta krusial pa logra resultado kompartí.
E Programa di Gobernashon ta punto di salida di gobièrnu i ta indiká e direkshon ku nos kier bai pa logra un komunidat inklusivo i bon eduká kaminda suidadanonan ta partisipá áktivo pa logra desaroyo duradero.
Último notisia
- Bishita Pareha Real 2018riba 1 Yüli 2018
- Ofisinanan di SOAW na Punda ta seráriba 25 Yüni 2018
- ANUNSIOriba 29 Desèmber 2017
Konseho di minister
Sinta robes pa drechi: Sra. Zita Jesus-Leito, Sr. Eugene Rhuggenaath, Sra Susanne Camilia-Romer.
Pará robes pa drechi: Sr. Armin Konket, Sr. Quncy Girigorie, Sra. Marilyn Alcalá-Wallé, Sr. Steven Martina, Sr. Kenneth Gijsbertha i Sr. Hensley Koeiman.
Konseho di Minister ta reúni tur siman riba djarason na e Edifisio Prinsipal (Hoofdgebouw) na Fort Amsterdam pa deliberá riba dokumentunan tokante di maneho di gobièrnu. Durante di e reunionnan, nan ta tuma desishon den e aria di e nuebe ministerionan di gobièrnu. Ta manda e desishonnan di konseho di minister na e departamentunan di gobernashon konserní pa implementashon. Den sierto kaso, a base di e índole di e desishonnan, ta stipulá e desishonnan den un landsbesluit i despues ta manda e besluit pa Gobernador. Tur siman tin konferensha di prensa riba djaweps. Den e konferensha di prensa e ministernan ta haña oportunidat pa informá pueblo di Korsou tokante di e situashon di un tópiko.
Programa di Gobernashon
E programa di Gobernashon ta ilustrá e futuro ku kier logra pa Kòrsou. E gobièrnu aki kier logra 4 meta stratégiko.
Komunidat inklusivo
Un komunidat inklusivo ta un komunidat ku no ta laga niun hende atras i kaminda kada persona ku nan nesesidatnan ta importante. Tur persona mester haña oportunidat amplio pa desaroyá den nos komunidat, sin importá aspektonan personal. Lo tin atenshon pa diversidat i pa kombatí eksklushon di tur forma den nos komunidat.
Suidadania aktivo
Partisipashon aktivo di suidadanonan ta referí na meta pa stimulá embolbimentu di un i tur i tambe e kapasidat pa kada hende yuda su mes i yuda kontribuí na un mihó Kòrsou. Esei kiermen tambe embolbimentu demokratiko di personanan na desishonan riba diferente nivel.
Un komunidat eduká i formá
Un komunidat eduká ta nifiká ku tur persona, for di mucha, hóben te na adulto mester haña oportunidat pa risibí enseñansa di nivel haltu ku ta tene kuenta ku e diferensia entre persona, desaroyonan modèrno i ta konektá ku demanda di merkado.
Desaroyo duradero
Pa gobièrnu realisá su vishon i metanan stratégiko lo desaroyá maneho i aktividatnan riba e siguiente 5 temanan sentral:
Enseñansa, edukashon i formashon
Tur suidadano tin derechi i mester tin e siguransa ku e por desaroyá konforme su abilidatnan p’asina e por tin mas oportunidat riba un bida digno. Den kuadro di e tema aki tin atenshon pa enseñansa di kalidat i un sistema di enseñansa ku ta tene kuenta ku 21st century skills i lifelong learning.
Ekonomia i Trabou
Tur hende tin derechi di biba un bida kaminda e por provée den su nesesidatnan básiko manera kuminda, bibienda, seguridat, akseptashon sosial i desaroyo propio. P’esei desaroyo duradero ta nesesario i kada persona mester por haña of krea trabou digno.
Salù i medioambiente
Komunidat mester tin akseso na un sistema di salubridat integrá, efektivo i adekuá. Lo invertí mas den prevenshon di malesa i pa drecha efektividat di kuido. Pa ku medio ambiente lo desaroyá un vishon pa krea mas balansa ekológiko kaminda mas hende por produsí nan mes kuminda i ta konsiente di e balor i limitashonnan di nos rekursonan natural.
Famia, Komunidat i Seguridat
Bario ta un instrumento pa logra desaroyo duradero di un komunidat. Lo buta énfasis riba mitigá e retraso sosial ku enfoke spesial riba famianan ku ta den situashon agudo. E aserkamentu aki lo mester drecha e situashon di seguridat i òrdu den barionan i promové koheshon sosial i union.
Bon gobernashon
Ta nesesario pa restourá e konfiansa di komunidat den gobièrnu i aparato públiko, dor di krea transparensia i dor di mantené bon gobernashon, bon maneho di finansas i integridat.Banda di kapasitashon di aparato públiko, lo buska maneranan pa optimalisá servisio dor di inovashon i uso di teknologia modèrno.
Mandatarionan
- Minister di Asuntunan General i Promé Minister
- Minister di Tráfiko, Transporte i Planifikashon Urbano
- Minister di Enseñansa, Siensia, Kultura & Deporte
- Minister di Hustisia
- Minister di Desaroyo Sosial, Labor i Bienestar
- Minister di Desaroyo Ekonómiko
- Minister di Finansa
- Minister di Maneho di Gobernashon, Planifikashon i Servisio Públiko
- Minister di Salubridat Públiko, Medio Ambiente i Naturalesa


text:
Informacion General
Temporada di Horcan
Temporada di horcan pa e region Atlantico Tropical y Caribe ta cuminsa dia prome di juni y ta termina dia 30 di november. Pa aña ta forma mas o menos 10 tormenta tropical y mas o menos 6 horcan ta madura for di nan. Durante un temporada di horcan, e lunanan di mas activo ta augustus, september y oktober.
Ocurencia di horcan na e islanan ABC
E islanan ABC ta situa den un zona di Caribe caminda ocurencia di un horcan ta masha raro. Sinembargo. estadisticamente, cada siglo un horcan ta azota e islanan aki fuertemente. Esaki a pasa na 1605, 1784 y 1877. Durante e siglo cu a termina sinembargo, esaki te cu e dia di awe, no a ripiti su mes. Ta bon conoci tambe, cu e “Horcannan di siglo” a afecta nos isla mucho mas fuerte cu e horcannan Hazel (1954) y Ivan (2004).
E peligernan cu un horcan ta trece cu ne ta:
- Lama cu ta subi tera cu olanan grandi.
- Bientonan cu forsa ta destrui y ranca tur loke ta fofo y los.
- Murayanan di yobida cu por causa, den un minimo di tempo, desbordamento di dam y rooi y consecuentemente inundacionnan grandi ariba nos isla.
A consecuencia di e peligernan aki, nos mester tene cuenta cu posibel interupcion di coriente, awa, comunicacion y transportacion
Prepara bo “plan di accion” awe
Pa seguridad di bo y di bo famia, e miho caminda cu bo por pasa horcan ta den bo propio cas. Pero…. si bo cas ta:
- hopi cerca di lama y e tereno ta plat y abao;
- yena cu awa regularmente durante yobida;
- situa mucho abao banda di un rooi of dam;
- di construccion humilde of delicado;
- un trailer of algo parecido
Plania awe mes cu bo famia pa bay keda na un otro cas mas sigur. Por ehempel cerca famia, amigo of conocirnan.
Si prome of durante horcan, autoridad consehabo pa bandona bo cas, haci esaki inmediatamente. Nan conseho ta basa riba informacionnan di e intensidad di e horcan y e efectonan cu e por bai tin den bo bario.
Proteha bo cas y mantené semper den bon condicion en particular den caso di un horcan:
- Revisa bo seguro di cas contra daño di biento y awa;
- Percura pa e construccion di bo dak ta bon ancra na ringbalk y kolomnan;
- Drecha lekmento(nan) di dak di bo cas;
- Combati y elimina problema di comehein;
- Percura pa tur porta y bentana ta cera bon;
- Kap tur rama di mata riba dak di bo cas;
- Tene bo cura di cas semper liber di obhetonan los y peligroso manera palo, zim, bleki, glas y boter.
Percura semper pa bo tin den bo cas:
- Un FIRST-AID KIT completo;
- Un radio portatil AM/FM di bon calidad;
- Suficiente luz di emergencia y bela;
- Swavel y un habrido di bleki manual;
- Suficiente cups, tayo, forki, cuchara y papel di seca man;
- Suficiente papel sanitario y saco di sushi;
- Herment, clabo, tape hancho (2”) y suficiente plywood fuerte of plachi di zim (preferibel corta na midi) pa bo por cubri (por lo menos) bo bentana y portanan di glas cu ta mas exponi na biento. Pues cu cara pa caya of terenonan habri.
Mester tin un SHELTERBOX den tur cas
Esaki mester ta un cuarto, closet of banjo relativamente chikito pero comodo pa bo y bo famia, preferiblemente sin of cu un bentana chikito y cu un bon porta. E bentana bo ta clabe cera di pafo cu plywood of zim. Tur loke cu ta glas y cos skerpi, bo ta saca for di e cuarto aki y siguientemente bo ta ekipa bo Shelterbox cu un paar di colchon, un First-Aid kit, un radio portatil y un flashlight.
E Shelterbox ta un refugio pa un emergencia extremo. Por ehempel, si den bo cas durante horcan un bentana a kibra y biento y awa, glas y tur sorto di proyectil cuminsa bula rond, bo por scapa di e peliger aki refugiando eyden.
Alarma
Oficialmente tin 2 fase di alarma pa horcan:
- Alerta di horcan (Hurricane Watch)
- Aviso di horcan (Hurricane Warning)
Ora cu emiti un Alerta di horcan, esey ta nifica cu dentro di 36 ora por surgi condicionnan di horcan ariba nos isla. E fase di alarma aki ta keda vigente te ora e peliger pasa of e ta pasa pa e fase 2, cu ta e Aviso di horcan. Esaki ta nifica cu dentro di 24 ora horcan lo ta eminente y nos por spera bientonan di mas di 119 km pa ora cu condicionnan di lama sumamente peligroso na nos costanan.
Alerta di horcan (Hurricane Watch)
Condicion di horcan por surgi den 36 ora.
- Tene bo mes continuamente na haltura di e desaroyo di e horcan pa medio di boletinnan oficial na radio, television y den corant, y no presta atencion na rumornan;
- Yena e tanki di gasoline di bo auto;
- Percura pa extra remedi di uzo diario;
- Cumpra cuminda di bleki y awa na boter;
- Cumpra cuminda pa bo bestianan di cas;
- Cumpra: tayo, cups, forki di plastic of foam;
- Busca extra bateria pa bo radio y luznan;
- Busca extra fuel pa bo delco y lanternanan;
- Percura pa bo boter(nan) di gas ta yen;
- Lanta cash pa uzo despues di horcan;
- Prepara plywood of zim pa bentananan;
- Prepara tape hancho (2”) pa glas;
- Prepara herment, clabo, lona y cabuya;
- Haci bo cura liber di obhetonan los manera: palo, zim, halado, setnan di patio, etc.
Ora cu emiti un:
Aviso di horcan (Hurricane Warning)
Horcan ta eminente (!) dentro di 24 ora.
Sintonisa radio pa boletinnan informativo.
Pa esnan cu ta bay pasa horcan den nan cas ta recomendabel pa haci e prome preparacionnan rond di bo cas:
- Baha antenanan di radio y television;
- Baha dish chikito y pone grandi cara ariba;
- Cubri prome e porta y bentanan di glas cu ta mas exponi na biento. Uza plywood fuerte of plachi di zim. Sigui cubri despues tur resto di porta y bentananan di glas;
- Cera auto of boto ariba trailer den garashi of para nan leu for di mata of palo di luz;
- Baha tire di trailernan y yena e boto cu poco awa pa mas stabilidad;
- Warda productonan kimico, fertilizante y otro material toxico den un lugar sigur;
- Baha e awa di piscina y pone extra chloor;
- Baha coco for di e matanan pega cu cas;
- Mara y sigura tur cos los manera boternan di gas, barinan di sushi, casitanan di cura y oficinanan di number;
- Haci bo patio liber di obhetonan los manera decoracion y pochinan di mata colga;
- Sigura y tapa e casita di bestianan di cas. Si ta posibel pasa nan paden;
- Desconecta tur sorto di instalacion electrico cu ta pafo di bo cas manera pomp di pos etc.;
- Pa coriente di emergencia, un delco chikito cu por tene un frigidaire y un freezer cendi ta suficiente. Prepara e delco bon y warda su extra fuel den un lugar sigur. Nunca conecta tipo di delconan chikito asina ariba instalacion di bo cas.
Haci e ultimo preparacionnan den bo cas:
- Pone e termostat di bo frigidaire y freezer ariba maximo. Aumenta bo reserva di ijs;
- Prepara 3 dia di awa pa bo famia por bebe. Corda cu un persona por bebe ½ gal. pa dia;
- Awa pa bebe of pa cushina, mester wordo warda den containernan cu tapadera. Sterilisa nan cu Clorox y ora nan seca, yena nan cu awa;
- Awa pa uzo general, pues pa laba y baña, por wordo warda den hemchi, tobo y weya;
- Organisa tur bo nutricionnan cu no mester di worde fria y pone nan den un lugar sigur;
- Seya bo cosnan valioso, manera potret, joya y documento, den plastic y warda nan bon;
- Desconecta tur ekiponan electronico manera television, computer, etc. Seya nan den plastic y warda nan den un lugar sigur;
- Bentana y porta di glas cu no a keda cubri mester tape nan di paden den forma di “X”;
- Baha cortina y blindnan como un proteccion extra. Un paña pisa of deken tambe ta sirbi;
- Kita tur obheto los den cas, manera: cuadra, pronkstuk, florero, lampi y piezanan los den cushina, y warda nan den un lugar mas sigur;
- Sigura bo mes cu tur bentana y porta ta bon sera y seya esunnan cu por pasa awa, cu tape;
- Prepara un aparato di paga candela of dos hemchi di santo pa cualkier caso di candela.
Ora bo caba cu tur cos, ofrece yudansa na bo bisiñanan, particularmente na famianan den situacionnan marginal, na nos grandinan y na esnan cu un of otro handicap.
Pa esnan cu ta bay laga nan cas, lo siguiente:
Si bo ta bai bandona bo cas pa motibonan personal of pasobra bo cas ta den e mesun situacion y/of condicion manera ta describi bao di e capitulo di “Plan di accion”, of si finalmente autoridad ta consehabo pa evacua:
- Desconecta coriente, cera e meter di awa y e cranchi di bo boternan di gas y tuma tur medida necesario pa proteha bo cas;
- Weita pa bo tin un maleta chikito cla cu cosnan necesario pa haci bo estadia na cas di otro hende mas comodo. Por ehempel: paña limpi, serbete, cosnan pa uzo personal, etc.;
- Corda pa hiba bo cosnan di balor manera joya, placa y documentonan importante;
- Corda pa hiba bo bestianan di cas of laga nan cerca hende cu por keda cu nan;
- Ora bo laga bo cas, corda avisa bo bisiña of famianan na unda bo ta bay keda. Sali na tempo y preferibel durante oranan di dia;
- Core cu cuidao, no pasa den inundacionnan grandi y purba yega bo destinacion pronto;
- Si bo ta na pia, no pasa den rooi of corientenan di awa cu ta mas halto cu bo rudia.
Durante horcan
- Sintonisa radio pa boletinnan informativo;
- No drenta den panico y no uza bebida alcoholico;
- Uza telefon solamente pa caso di urgencia;
- Si bo cas ta haya hopi daño, kita e coriente;
- Keda paden y si bo ta haya ta necesario, of cos bira critico, drenta bo SHELTERBOX;
- Keda leu for di porta y bentananan di glas;
- No sali for di cas durante un horcan, a menos cu bo cas ta inundando hopi. Bo ta mas safe den un SHELTERBOX di un cas cu su dak a ranca, cu si bo sali na careda den biento pa busca otro caminda di sconde;
- Si biento cay di golpi, ta posibel cu e wowo di e horcan ta pasando y biento por lanta di golpi atrobe. No bay sali for di bo cas tanten cu autoridad no duna OK via radio.
Despues di horcan
- Busca informacion via radio si peliger a pasa y obedece instruccionnan di autoridad;
- Uza telefon solamente pa casonan di emergencia y tene bo yamadanan cortico;
- Den caso di accidente of enfermedad, busca asistencia na e puesto medico mas cerca;
- Den caso di interupcion of scarsedad di awa, uza awa na boter pa bebe of pa cushina of herbe awa prome cu uze;
- Den caso di interupcion di coriente, limita habrimento di frigidaire;
- Come cuminda cu ta daña lihe prome;
- Revisa bo cas pa dañonan structural y na instalacionnan y minimalisa peligernan;
- Den caso di seguro y bo tin daño pa claim, documenta bo dañonan cu potret of video. Circumstancia por retrasa chekeo di bo cas;
- Despues di un horcan, rond di bo cas y ariba caya por ta hopi peligroso. Tin hopi glas, clabo, splinter y metalnan skerpi tira rond. Sea cauteloso, en particular cu muchanan;
- Cuidao cu wayanan di coriente cu ta colga abao of cu ta tira ariba caya y/of den awa;
- Check cerca bisiñanan si tur cos ta OK;
- No bay core rond den auto innecesariamente, cayanan inunda, cu bo ta kere cu bo conoce bon, por a keda coba cu buraconan hundo;
- Si bo presencia no ta necesario, keda leu for di area caminda asistencia ta wordo duna. Aglomeracion di hende y auto hopi biaha ta stroba trabaonan di rescate y ayudo.
E dia (y siman)nan despues di un horcan ta e periodo cu mentalmente ta mas dificil y duro pa enfrenta (y supera). No laga e destruccionnan rond di bo y e comodidad y facilidadnan, cu temporalmente bo a perde, kibra bo moral. Tur material ta renobabel, bida di hende ta locual ta mas importante.
Nota di cautela
Na Merca den e area cu un horcan ta bay subi tera, evacuacionnan masal ta tuma lugar pa motibo di e fenomeno cu yama “stormsurge”. Esaki ta un lama halto cu ta subi tera hunto cu e horcan y ta penetra miya paden di costa causando hopi destruccion y perdida di bida. Den Caribe durante un horcan, lama por subi tera pero no den e inmensidad di e fenomeno aki, pues no tin motibo pa evacuacion masal.
Unda ta vulnerabel pa inundacion
Informacion di Biento
Tabel di biento
Terminonan di Horcan
Terminonan cu nos mester sa ora di horcan
AVISO – Informacion oficial duna pa Centronan di aviso Horcan
en cuanto Aviso di Horcan y Alerta di Horcan.
DISTURBIO TROPICAL - Un area den tropico di mal tempo cu strena y donder cu ta den movicion y cu lo mantene su indentidad pa 24 ora of mas. Un fenomeno comun den tropico.
DEPRESION TROPICAL – Un area di un presion abou, cu nubia y bientonan den rotacion circular cu ta yega 38 miya pa ora. TORMENTA TROPICAL – Rotacion preciso y bientonan constante di 39 pa 73 miya pa ora.
HORCAN – Un tormenta tropical cu ta yega na bientonan constante di 74 miya pa ora of mas.
AVISO DI HORCAN – Un aviso di horcan ta wordo duná pa un area ora cu tin un amenaza di condicionnan di horcan dentro di 24 pa 36 ora.
ALERTA DI HORCAN – Un alerta di horcan ta wordo duná ora condicionnan pa horcan ta ser spera pa ataca un area dentro di 24 ora of menos. Condicionnan di horcan tin bientonan di 74 miya pa ora of mas y e peligro di lama y olanan halto. Accionnan pa proteha bo bida y bo propiedadnan mester cuminsa inmediatamente despues cu e alerta di horcan a wordo emiti.
AVISO PA INUNDACION AL INSTANTE – Keda alerta pa inundacionnan al instante /rapido den bo area.
ALERTA PA INDACION AL INSTANTE – Inundacion rapido ta inminente; tuma accion inmediatamente.
Horcan
Un area di depresion cu un centro caluroso, y un superficie di bientonan continuo cu un maximo di 74 miya pa ora of mas fuerte
Rand di Wowo
E bientonan mas fuerte di un horcan ta esunnan na e rand di e wowo.
Wowo
E bientonan den e centro di un horcan ta relativamente debil. Shelo por mustra parcialmente despeha cu algun nubia aki aya. E tamaño di e wowo den diameter tin un averahe di 20 miya. Horcannan debil no ta mustra un wowo riba satelite, pero si semper un centro bon definí.
Banchinan di yobida
Aire ta move contra wijzer di holoshi rond di un ciclon tropical den hemisferio nort y hopi biaha ta convergi (bini hunto) den banchinan small di yobida di un forma di un spiral for di e centro di circulacion.
Tifoon
Den e parti Pabao di Nort Pacifico, un ciclon tropical cu bientonan persistente di 74 miya pa ora of mas. E mes un ciclon tropical ta wordo yama horcan den parti pariba di Nort Pacifico y Oceano Nort Atlantico y un ciclon den Oceano Indio.


text:
ORANJESTAD (AAN): Diahuebs dia 5 di October Directie Volksgezondheid lo tin nan Open Dag, unda cu comunidad di Aruba por mira kico tur ta e servicionan cu nan tin di ofrece. E Open Dag lo ta di 1:00 te cu 6:00 PM na Caya. Ing. Roland H. Lacle 4. E aña aki Salubridad na Aruba ta celebra 100 aña di existencia y p’esey DVG ta invita comunidad pa asisti na e Open Dag.
E Open Dag lo tuma luga den e sala di reunion di DVG, unda cu e departamentonan di DVG lo splica publico kico tur nan ta ofrece na servicio. Pa motibo cu DVG ta duna differente tipo di servicio na publico. Bo tawata sa cu DVG ta duna differente tipo di vacuna? Bo tawata sa cu DVG ta controla bestianan cu nos ta come? Bin haña mas informacion di tur e servicionan di DVG.
Un bes mas DVG ta invita comunidad di Aruba pa yega diahuebs dia 5 di October desde 1:00 PM te cu 6:00 PM pa haya sa mas informacion di nan trabou.


text:
Dos chauffeur para a resulta di ta ilegal
Polisnan durante patruyahe ta para autonan cu nan ta considera sospechoso y asina den e autonan cu a wordo para a topa cu dos chauffeur, kendenan a resulta di ta kedando ilegal na Aruba.
Diamars casi 1’or di madruga Polis riba caya ta mira chauffeur di un auto Hyunday Getz pasando riba Caya Frans Figaroa (Noord), na altura di e stadion di e mesun nomber. A ripara cu e no tin luz na su number di auto pa cual a dicidi di par’e
E chauffeur di inicial CJOJ di 26 aña a duna di conoce cu e ta naci na Puerto Ordaz, Venezuela. A puntr’e pa un rijbewijs valido y el a bisa cu el a laga esaki na cas. . Pero e chauffeur no por a mustra ningun otro identificacion. Pa e motibo aki a dicidi di transporte pa Warda di Polis na Shaba mes. Pa 1.05 el a wordo presenta dilanti Fiscal Auxiliar y el a bin admiti cu e tin tres aña ilegal na Aruba, pero e no a menciona con el a drenta e isla.
Polis di Noord a yama personal di Guarda Nos Costa pa recoge CJOJ y e auto cu a keda na Shaba a wordo recogi door di e doño algun rato despues.
E otro chauffeur ilegal deteni tabata un señora, esta LMMG di 23 aña.
E auto aki tambe a wordo para pa control y mesora a sospecha cu tabata trata di un persona ilegal. Telefonicamente a controla e datonan cu GNC y a resulta cu enberdad e ta ilegal y tambe a wordo entrega na personal di GNC. Esaki no a menciona tampoco con el a yega ni cuanto tempo e tin na Aruba.


text:
Awe Banco Central di Aruba (BCA) ta publica e asina yama “State of the Economy” pa e di prome trimester di 2017. E publicacion aki ta provee un sinopsis di e desaroyonan economico local y internacional pa e periodo aki. E puntonan mas importante ta wordo presenta abou, incluyendo un resumen di e indicadornan economico principal.
Den e prome trimester di 2017, indicadornan economico ta señala inicialmente un recuperacion di e economia cu e desaroyo alentador di e sector turistico como e motor principal. Ingreso turistico y hotelero a subi indicando cu e expansion di e mercado Mericano tabata suficiente pa cancela e efectonan negativo di e derumbe di e mercado Venezolano. Di acuerdo cu varios indicador, inversionnan di e sector priva a accelera. Importacion di metalnan basico, machine y aparatonan electrotechnico a expande substancialmente. Al contrario, e cantidad di permiso pa construccion duna a cay (-11,8 porciento), aunque cu e balor total di e permiso a bira casi dobel (+97,9 porciento). Mientrastanto, fiansa pa construccion di cas a mustra un 0,7 porciento subida, pero hipotecanan comercial a cai cu 1,3 porciento.
Indicadornan di consumo ta sigui mustra un imagen diverso den e prome trimester di 2017. Credito na consumidor a indica un caida di 2,3 porciento den e prome trimester compara cu December 2016. Datonan di entrada di belasting, di otro banda, ta señala un crecemento den consumo. Entrada di BBO y impuesto riba importacion a resulta den crecemento di 9,6 porciento y 2,9 porciento, respectivamente, parcialmente causa pa mas esfuerso den coleccion. Entrada di accijns a crece cu 48,9 porciento carga pa un subida signficante riba accijns di tabaco (pa e pre-compra di stampia) y tambe pagonan atrasa relata na accijns riba gasolin. Sin e efectonan incidental, ta calcula cu entrada di accijns toch lo mustra un crecemento substancial.
Na fin di e prome trimester di 2017, e deficit di gobierno (incluyendo cambio den pagonan atrasa) tabata Afl. 93,4 miyon, financia principalmente pa un emision di bono di gobierno riba e mercado domestico. E debe total di gobierno a yega na Afl. 4.090,8 miyon, un subida di Afl. 65,5 miyon den e periodo bou repaso. Consecuentemente, e debe den porciento di e PDB ta surpasa e nivel di 85 porciento, yegando na 85,4 porciento.
Den e prome trimester di 2017, e balansa di pago a registra un surplus di Afl. 41,7 miyon compara cu un surplus di Afl. 103,1 miyon den e prome trimester di 2016. E surplus den e prome trimester di 2017 ta debi na un balans positivo den cuenta coriente cu a wordo rebaha parcialmente pa un deficit den e cuenta di capital y di finansa. Reservanan oficial a realisa un crecemento chikito den e prome trimester di 2017 (+Afl. 18,8 miyon). Consecuentemente, reservanan total (incluyendo diferencianan den revaluacion) a alcansa Afl. 1.952,7 miyon. E tasa di cobertura di importacion a yega 5,4 luna, cu ta 0,2 luna mas abou cu na e fin di e prome trimester di 2016.
Awe Banco Central di Aruba (BCA) ta publica e asina yama “State of the Economy” pa e di prome trimester di 2017. E publicacion aki ta provee un sinopsis di e desaroyonan economico local y internacional pa e periodo aki. E puntonan mas importante ta wordo presenta abou, incluyendo un resumen di e indicadornan economico principal.


text:
Wilbert “Wiwi” Maduro ta un persona cu pa hopi tempo a yuda den Centro di Bario den e parti di folklore. Pesey e biaha aki, el a sinta hunto cu Chico Harms y a bin cu un pensamento den direccion di tur e gruponan cu nan tabata pidi nan cooperacion pa fin di aña, ora cu nan tin nan festival di Dande, nan tabata coopera cu e centro gratuitamente. Awor aki a pensa riba nan, pasobra despues ta bisa cu ora cu Dande caba no ta tende di nan mas.
Actividad cultural di Centro di Bario Brazil ta ranca sali diadomingo awo.
Posted by 24ora on Thursday, August 9, 2018
Y nan ta pensa cu sigur ta uza ta uza nan. Kier pa pueblo sa, cu ta pensa riba nan keto bay y ta dicidi di lanta un comision cu ta yama Union Tipico Arubiano, unda cu a haya varios grupo. Tabata tin grupo di p’abao di brug, cu tambe a bin, pero despues no a bin mas. A keda toch cu un total di 10 pa 11 grupo. Kier cuminsa cu e gruponan ey, dunando nan un festeho, un oportunidad pa demostra kico nan tin diadomingo awo, 3’or di atardi. Lastima cu un grupo a cay afo.
A keda cu 9 y lo deleita na e pueblo di Brazil y e comunidad di Aruba henter, cu piesanan tipico cu te ainda no kier laga nan cay. Ta sigui cun’e. Pesey diadomingo awo, ta spera tur hende bin apoya e tipiconan. Lo stress riba mey ora pa cada grupo, mirando e oranan ta limita y ta tal ora a haya permiso p’e. Ta pa e motibo ey Maduro ta spera cu tur hende lo coopera, unda cu lo tin un gran atardi/anochi.
Pa 3’or di atardi ta ranca sali cu e festival di tipico cu lo bay tin diadomingo awo, den Centro di Bario Brazil. Ta spera cu mayoria hende cu stima nan folklore, acudi na e centro.


text:
© 2014-2015 Stichting Jeugdwerk Jong Bonaire.................Contact.......................Webdesign donated by: Fundashon Bon Kousa
Den komplementashon di e aktividatnan simpátiko tin aktividatnan serio pa yuda e hóbennan . A inventá esakinan pa yuda e hóbennan desaroyá i bira miembronan digno di nos komunidat i krea posibilidatnan pa sigui eduká òf entrenamentu pa un sierto fishi.
Konseho hubenil – Hóbennan ta representá nan kompañeronan i ta yuda e lidernan inventá aktividat i evenemento
Lidernan mèntòr – Kada hóben tin su mes mèntòr ku ta yud’é na momentu di problema òf ta duna animo èkstra.
Tayernan – Pa tantu e hóbennan komo esnan ku ta duna guia ku tópikonan manera por ehèmpel: bon komunikashon, alkohòl, informashon riba tereno seksual, tèr i desaroyá norma i balor
KREBO – kada aña ta siña hóbennan kon anda ku mucha chikitu i guia nan den e aktividatnan. Den periodo di fakansi grandi e hóbennan entrená ta yuda e sentronan di Bario ku nan programanan di fakansi.
Sentro ku ta duna espasio pa práktika – Jong Bonaire ta un sentro ku ta duna espasio pa práktika rekonosé i sertifiká riba tereno di salubridat i bienestar, deporte, hospitalidat i atministrashon. Stazjèrnan por haña un kompensashon pa e tempu ku nan ta traha na Jong Bonaire.
Aktividatnan enkuanto spònser
Kada aña Jong Bonaire ta organisá diferente aktividat pa rekoudá fondo.
Abo ke koperá pa medio di partisipashon na e aktividatnan òf ku spònser.? No basilá pa tuma kontakto ku nos !
Jong Bonaire is a "Algemeen Nut Beogende Instelling" (ANBI) registered #823934081


text:
Gobernador di Aruba, Alfonso Boekhoudt, kende a asumi su cargo desde comienso di 2017, a duna un discurso alentador na occasion di e huramentacion di nos gobierno nobo y mientras cu media a concentra mas ariba e paƱa cu e ministernan nobo a luci, tabata un dia di hopi sombre, un man yen di hende a pone atencion na e contenido di e discurso di Su Excelencia, a hari scondi y a disfruta di dje.
Mi no tabata t’ey, pero mi a wordo manda e link, http://masnoticia.com/discurso-di-s-e-gobernador-di-aruba-na-ocasion-di-huramentacion-di-gabinete-wever-croes/.
Mi a les’e cu gran interes!
Pa tur esunnan cu ta sigui noticia, realisa boso mes cu nos Gobernador a caba di recobra su teritorio y ami, personalmente tabata contento di tende di dje.
Tambe mi tabata na Portugal, y mi a bishita, Lisboa, Coimbra, Porto, Aveiro, Sintra, Evora, Tavira, Faro, Monsaraz, y Silves, kisas mi a lubida un paar, tur e Herencianan Mundial di UNESCO, asina tanto cultura, historia. A gosa di cada minuut.
Mi lo reanuda mi rutina, di un columna pa dia desde e siman aki.


text:
Doctor
Doctor (abreviashon: dr.) ta e titulo akadémiko mas haltu ku un persona por atkerí na un universidat. Pa atkerí e titulo aki e persona mester a hasi un investigashon sientífiko i despues skibi i defendé su tésis riba su investigashon públikamente. E titulo aki ta unu protehé pa lei i no tin mag di hasi uso di esaki eróneamente. Doctor ta un tèrmino latin ku ta nifiká literalmente dosente.
Pa haña e titulo aki e persona mester proba ku e por hiba un investigashon sientífiko kompletamente independiente. E produkto di e investigashon sientífiko aki ta wòrdu yama un tésis. Pa logra esaki e persona mester tin un promotor, mayoria bia esaki ta un profesor di un universidat, ku kier para komo garantia p’e.


text:
Diahuebs mainta atleta Jennifer Baez Garcia a gana medaya di oro den modalidad di Pumsee na e Open di Mexico, na ciudad di Monterrey, Mexico.
E modalidad di Pumsee y Forma ta un combinacion di defensa, atake y posicionnan realisa den un forma specifico, contra varios contrincante imaginario. Cada Pumsee tin un significado filosofico di e tradicion y cultura di Korea.
Despues di un excelente participacion na e Clasificatorio di e Weganan di CAC Jennifer Baez Garcia a keda number 4 den su categoriaJenniffer Baez Garcia a participa na e Open di Mexico y a keda na prome luga den e categoria femenino Pumsee individual Tradicional 40 aña riba e atletanan di Mexico.
Durante su careda como atleta Jennifer Baez Garcia a cuminsa den modalidad di Kyorugi (Combate). Un paar di aña atras, a cambia pa e modalidad di Pumsee.
Jennifer Baez Garcia ta bibando actualmente na Ciudad di Monterrey, Mexico y lo mira accion atrobe diabierna,pero ta competi cu un partner di Mexico den modalidad pair y cu dos atleta mas di Mexico den modalidad Tercia.
Aruba Taekwondo Bond ta yama pabien na nos atleta Jennifer Baez Garcia pa su logronan.


text:
-
Contact
- lionel_326@hotmail.com
Pronto tur hende lo tin ku kuminsá kana sunú na Kòrsou!
Reading Time: 4 minutes
Nos ta apénas den luna di aprel, pero ya kaba bo por sinti ku ta hasi un kalor inmenso. Normalmente kalor ta kuminsá asotá den lunanan di Sèptèmber pa Òktober, pero ya den Aprel aki tin un kalor aki ku ta pone yen hende bira floho i sinti nan sofoká!
Manera m’a komprondé si bo kana sunú den kaya na Kòrsou, bo ta violando lei pa medio di desórden públiko. Wèl mi ta kere pronto nan lo tin ku hasi un kambio den nos leinan, pasó kalor ta kuminsá mata hende rib’e lugá aki.
Nos ta apénas den luna di aprel, pero ya kaba bo por sinti ku ta hasi un kalor inmenso. Normalmente kalor ta kuminsá asotá den lunanan di Sèptèmber pa Òktober, pero ya den Aprel aki tin un kalor aki ku ta pone yen hende bira floho i sinti nan sofoká!
Djamars último ei ‘National Oceanic and Atmospheric Administration’ (NOAA) a konfirmá ku mundu a yega un racha di kalor ku ya tin 11 luna ta bai kaba. E temperatura global promedio di Mart último tabata 12.7 grado Celsius, kual ta hasi esaki e luna di Mart di mas kayente di historia. Segun NOAA e racha di kalor di 11 luna aki ta kibra e rekòrt di 10 luna di kalor ku a keda registrá na aña 1944. Sientífikonan klimatológiko ta bisa ku esaki ta efektonan di ‘El Niño’ huntu ku kalentamentu global kousá pa hende! (Si…..hende atrobe.)
Mart último tabata 2.2 grado mas kayente kompará ku e último 20 siglonan. E promé tres lunanan di e aña aki tabata 2.07 grado mas kayente ku normal. Afrika i Oséano Indio tabata e partinan di mas kayente.
E temperaturanan aki no ta solamente bini di NOAA, pero e agensia klimatológiko hapones tambe a registrá ku Mart tabata e luna di mas kalor i probablemente aprel tambe lo kibra un rèkòrt. E racha di kalor aki lo bin kita segun ‘El Niño’ ta disparsé. ‘El Niño ta un fase di kalentamentu di un parti di Oséano Pasífiko, anto tin un otro un kos ku yama ‘La Niña’ ku aparentemente tin efektonan kontrali. Ta pronostiká ku efektonan di ‘La Niña’ lo surgi mas despues den e aña aki, kual probablemente lo yuda baha e temperatura bèk. E transishon di El Niño pa ‘ Niña lo por kousa wer seku, segun ekspertonan. (Si…mas seku ainda.)
Kalentamentu global por pone ku e kapanan di eis na Groenland i Antártika lo por smèlt kousando subida di nivel di awa, i despues di esaki mi no sa kiko lo por pasa. Kisas laman lo subi tera, òf laman lo bira brutu. Mi no ta sientífiko, pues mi no sa. Esaki no ta kos ku lo pasa di awe pa mañan si, pero en todo kaso e ekspertonan ta preokupá. Lo mester ta pa un motibu.
Mi ta spera e subida di laman lo no kousa problema pa barkunan ku tin ku nabegá si, pasó yen hende a pidi mi pa reserva ‘Kibra Hacha’, ‘Awa, Habon ku Past’i Djente’ i tambe ‘Niun Pataka’ pa nan, anto nan ta riba laman biniendo Kòrsou. Si nivel di laman subi, stroba e barku di nabegá, esei si lo bira un problema grandi. Kisas abo por yuda baha e kalor ku tin dor di bebe mas tantu awa pa fria bo kurpa i kana ku ménos paña den kaya. (E paña na bo kurpa ta laga bo kurpa bira mas kayente). Prinsipalmente hende muhénan mester kuminsá kana sin ‘bh’ ku kòrsèt ku kos. Muchu paña riba otro! Ta nos tur tin ku duna di nos parti pa yuda resolvé problemanan di kalentamentu global!
Mi ta spera di a informá bo sufisiente i mi ta spera di topa bo maske ta ‘topless’ den kaya!
Fuente: CBS news
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Jacinta Constancia: MFK a bati alarma den pasado den media, no opstante testnan ta indiká ku CO2 su nivel ta haltu den edifisionan di Gobièrno i nivel di Oksígeno ta abou, nada no ta sosodé
EDIFISIONAN KAMINDA ALGUN TEMPU PASA A UBIKA DEPARTAMETU DI SOAW I IMIGRASHON NO TA KONTRIBUI NA SALU DI EMPLEADONAN PUBLIKO NI TAMPOKO SIUDADANO NAN
Frakshon di Movementu Futuro Kòrsou (MFK), a tuma nota ku últimamente tin hopi reklamo di empleadonan públiko riba e dos edifisionan ariba menshoná i ku tin un situashonnan ku ta afektá nan salu i e ambiente di trabou ku nan mester funshoná aden.
Ta deber di kada doño di trabou pa ubika su trahadónan den edifisionan ku ta sano, salu i sigur pa nan i gobiernu no ta un eksepshon. Gobiernu mester ta un ehèmpel pa otro empresa i kompanianan pa loke ta trata alokashon di su empleadonan.
Segun informashonnan ku frakshon di MFK ta dispone di dje, e dos edifisionan aki no ta kontribuí na salu di e empleado públiko, tin un situashonnan andando pa basta tempu kaminda empleadonan ta birando malu i gobiernu ta buska pa tapa e situashon i a stòp kontrol di ARBO consult i obviamente no ta tuma e medidanan apropiá pa salbaguardiá salu di e empleadonan públiko.
E asuntu aki ta hopi serio i ta pa e motibu Frakshon di MFK pidi e reunion di komishon sentral, pa asina nos por sali na interes di prinsipalmente salu di nos tur ámtenar ku ta laborá den e edifisionan aki i tambe siudadano nan ku ta bishita imigrashon i departamentu di labor.
Petishon – Reunion Di Komishon Sentral Relashona Ku Edifisionan Ku Tin Problema Pa Salu Di Empl Publiko.doc… by MFK on Scribd
Na nòmber di frakshon di MFK,
Sra. Jacintha Constancia
Parlamentario pa Frakshon di MFK
Kòrsou, 6 di Aprel 2018


text:
Con un infancia cu ta desaroya liber di ideanan prefabrica ariba e manera di con un yiu mester hunga, bisti of comporta su mes? E idea ta pa e muchanan mes scoge na cual genero nan kier pertenece.
Poco cos di berdad ta defini profundamente e futuro di un criatura cu ta bin na mundo. Entre nan, e prome ta e posicion socio- economico di e famia. Y e di dos ta si nan ta yam’e mucha muhe of mucha homber. Pa elimina al menos un di e condicionnan aki y haci e destino di su yiunan homber of muhe, algun mayor ta explora un estilo di crianza diferente: nan ta considera nan yiunan di genero neutral.
E forma di educa nan yiunan asina kiermen cu e mayornan no ta revela e sexo di nan baby ora cu e nace y lo evita di referi na dje como mucha muhe of mucha homber, pero ta haci’e neutral, nan. Y esaki ta rekeri hopi trabao, ya cu pa e welonan esaki ta algo dificil, of na scol lo tin cu splica e leid (st)ernan den forma detaya, ya cu e mayornan ta cuida di e infancia di nan yiunan desaroya liber di ideanan fiho riba identidad di genero of con nan mester hunga, bisti, comporta nan mes, of con nan mester ta.
Bobby McCullough a pidi e personal di verloskamer cu a atende su casa, Lesley, cu como “minimo” no describi e anatomia di e baby”. Esaki ta pa e mucha crece sin wordo confundi cu su sexo, cu ta coresponde na un catalogacion anatomico, cu e genero, cu ta e construccion social cu cual e persona ta sinti su mes identifica. Tambe nan a pidi un ‘geboortebewijs’ cu cuater strea, unda cu normalmente ta bisa “homber” of “muhe”.
E prome caso cu a hala atencion internacional y cu a causa un scandal, tabata ora cu Kathy Witterick y David Stocker a presenta nan baby Storm na 2011. Su mayornan a dicidi pa nan yiu no tin genero di sexo y pa laga e mes desaroya di e manera cu e lo kier.
Storm a desaroya su identidad sin problema, y na 2016, cu 5 aña y mei, el a bisa cu e ta prefera nan referi na dje, como mucha muhe, segun informenan. Pasobra cu casi tur mucha cria di e manera aki, ta completa nan identificacion di genero prome cu nan laga kleuterschool.
Otro cu a hala atencion tabata “Zoomer”, cu ta wordo cria sin genero di sexo. Segun su mama, Kyl Mylers, Zoomer, cu actualmente tin 2 aña, lo laga nan sa cual ta su genero di preferencia, ora cu e tin 3 of cuater aña. Y nos lo ta di acuerdo cu esaki”. Kyl ya caba tabata pensa di cria su yiu di e manera aki, prome cu el a conoce e tata di Zoomer, Brent Courtney.
E tipo di mayornan aki ta biba den un mundo caminda, segun nan concepto, bo no ta siña nada y tur cos ta wordo impone na bo, y e experiencia aki ta loke nan kier pa nan yiunan no pasa aden. “Ken y con e lo tabata ta si nan no a forsami pa tabata cisgenero y femenino”?, Andrea a puntra. “Mi kier pa mi yiu por biba di un manera mas liber cumi”, el a conclui.
Fuente: https://www.infobae.com/


text: Mas suidadano ku eksperensia mester ekspresá nan punto di bista tokante e situashon aktual na Kòrsou. Ami a gosa masha kon Eduardo “Eddie” de Kort a shòk vários hende na momento ku aña pasá na okashon di Dia di Waaigat el a bini ku algun sugerensia. Algun siman pasá tabata Ron Gomes Casseres, ku tambe tabata tremendo. Pero nos falta mas dje suidadanonan ei. No ta importá si ta kuadra ku mi puntonan di salida i of prinsipionan. Punto ta ku sintá mannan krusá sigur no ta yuda e isla aki ku apsolutamente nada. Don Martina, Maria Liberia Peters, dr. Gilbert Cijntje, Jaime Saleh, tur ta hendenan ku na mi pareser tin e outoridat sufisiente pa hasie, yudando pa trese aliento i konfiansa den e pueblo aki. Ami mes, sigur no ta bai sinta ketu, soportá ‘more of the same’


text:
Consulta
- Consulta na cas
- Consulta na oficina
- Consulta telefonico
- Lecturanan na casnan di famia, empresanan, scolnan y otro instancianan
- Apoyo y conseho pa e cuidado
- Grupo di Apoyo
Fundacion Alzheimer Aruba ta ofrece e servicionan aki gratuitamente y cu profesionalismo riba e tereno aki.
Pa bini na remarca pa un di e servicionan aki mester traha un cita via telefon of via e-mail.
Tayer/Curso/Entrenamento
Fundacion Alzheimer Aruba ta ofrece Tayer, Curso y Entrenamento cu profesionalismo riba diferente topico relaciona cu e obhetivo di F.A.A.
Pa esakinan, lo cobra algo pa cubri e gastonan. Pa informacion wak bou di EVENTONAN.


text:
IMPORTANTE: Diabierna 8 di september
IMPORTANTE: Diabierna 8 di september scol ta sigui normal pa Colegio EPI.
Colegio EPI kier informa tur su studiantenan y personal cu diabierna 8 di september les lo sigui normal segun rooster. Ta asina cu algun docente di Colegio EPI ta bai walk out pasivamente den oranan di mainta y lo entrega un carta pa manifesta y sostene nan colega docente di gym pa cu su situacion di duna les. Esaki no lo afecta e lesnan.
Colegio EPI ta spera di a informa tur hende debidamente y cu na e manera aki por aclaria cualkier mal comprendemento.


text:
American Airlines ku ruta nobo for di Charlotte pa Kòrsou
WILLEMSTAD- 19 di desèmber 2015 – Entrante 19 di desèmber American Airlines a kuminsá bula 1 biaha pa siman riba djasabra for di Charlotte Douglas International Airport (CLT) pa Kòrsou, ekspandiendo mas i mas den e aria di Karibe. Ku e buelo nobo aki, biaheronan tin akseso na mas di 720 buelo diario pa mas di 140 destinashon rònt mundu for di e hùb na Charlotte. Na yegada di e buelo a hiba palabra General Manager di American Airlines Aruba i Kòrsou, sr. Nelson Cortes, Chief Commercial Officer di Curaçao Airport Partners (CAP), sra. Peggy Croes, Direktor Interino di Curaçao Tourist Board (CTB), sr. Hugo Clarinda i Presidente i CEO di CHATA, sra. Liza Dindial.
E ruta nobo lo ser efektuá riba tur djasabra konforme e siguiente skema:
Ku e buelo nobo aki, American Airlines ta ofresé awor 15 buelo semanal pa Kòrsou for di su hùb Charlotte i Miami.
Pa e buelo nobo di Charlotte pa Kòrsou, lo usa un Airbus 319 ku un kapasidat di 124 stul di kua 12 ta business class i 112 economy class. CTB, CAP i CHATA ta deseá American Airlines tur kos bon!


text:
SANTA CRUZ – Ayeranochi den un Nadi Croes/Crismo Angela Ballpark bon atendi e bataya pa e titulo a cuminsa, e faboritonan a...
ORANJESTAD – Ex-pitcher estelar di Marlboro Red Machine Richinell Matos lo sali diasabra awor pa Corsow, pa asina bai reforsa y forma parti di ekipo...
ORANJESTAD – Un di e peloteronan di Aruba cu tin mas anja den liganan menor ta catcher Shawn Zarraga. Na 2008 Shawn...
ORANJESTAD – E rivalidad entre e dos ekiponan di New York Yankees y Boston Red Sox ta grandi. Pero e hermana isla...
ORANJESTAD – E ekipo di Cincinnati Reds tawata perdi den di 9 inning cu score di 7-5 contra e ekipo di Chicago...
ORANJESTAD – E analista di baseball di ESPN Jessica Mendoza a entrevista e tres astronan di e ekipo di Boston Red Sox....
ORANJESTAD – Ayera tawata un fecha historico pa e organisacion di baseball, Blue Marlins. Diaranson 28 di Februari 2018 a keda oficialmente...
ORANJESTAD – Minister di Deporte Dangui Oduber a anuncia un proyecto cu ta encera renobacion di e Little League Ballpark na Dakota....
ORANJESTAD – Despues di un trajectoria largo di baseball tanto na Aruba como internacional Jerrick Francees, prospecto di Aruba ta hanja su contract...
ORANJESTAD – Algun simannan atras pelotero Arubano Brandon Rincones kende ta firma cu e organisacion di Boston Red Sox tabata di bishita na nos...


text:
Areglo pa konfliktonan entre e paisnan di Reino
Ta bin un areglo di konflikto pa tratamento di disputanan entre paisnan den Reino. Konseho di Minister di Reino a bai di akuerdo ku esaki riba proposhon di minister Plasterk di Asuntonan Interno i di Relashonnan di Reino.
Ora ku surgi un konflikto riba un desishon proponé pa Konseho di Minister di Reino entre e paisnan, anto ta pidi un opinion riba esei na Raad van State di Reino. A base di e opinion pisa ei Konseho di Minister di Reino ta rekonsiderá i ta tuma un desishon tokante e disputa. Eksepshon ta e desishonnan, kua nan na kriterio di presidente di Konseho di Minister di Reino, pa motibo di interesnan hopi pisá den Reino, no por permití posponementu, desishonnan kontra kua, a base di regla eksistente, un Kroonberoep por keda instituí i Leinan di Reino, pa kua Raad van State di Reino a duna un konseho kaba.
E proposishon ta duna ehekushon na artikulo 12a di Statüt di Reino, pa tuma un medida pa tratamento di konfliktonan entre e paisnan di Reino.
Konseho di Minister a bai di akuerdo ku esaki pa manda e proposishon di lei pa konseho na Raad van State. Teksto di e proposishon di lei i di e konseho di Raad van State di Reino ta bira publiko, ora entrega esaki na Parlamento Hulandès (Tweede Kamer).


text:
-
Contact
- lionel_326@hotmail.com
China ta prohibí humamentu den áreanan públiko na Beijing!
Reading Time: 2 minutes
China, irónikamente e pais di mas grandi ku ta fábrika sigaria, i tambe e pais ku mas sigaria ta konsumí, a pasa un lei Djaluna ku ta prohibí humamentu den áreanan públiko.
Desde awe bo no tin mag di huma den niun lugá públiko na Beijing manera restorant, trabou i den transportenan públiko.
E gobièrnu ta rekomendá e hendenan pa uza e señanan aki kontra un persona ku ta humando.
Segun WHO (World Health Organization) China tin alrededor di 300 mion hende ku ta huma i nan ta konsumí dos tersera parti di sigarianan ku ta keda produsí rònt mundu.
Pa kolmo e kompania fabrikante di sigaria di mas grandi na mundu ta China National Tobacco Corp, kual ta un kompania di e gobièrnu chines.
China a yeg’i bin ku prohibishonnan similar na 1996 i na 2008 pero niun hende no a preokupá nan kabes ku e prohibishon ei. Parse ku awor e reglanan lo ta muchu mas estrikto.
Esun ku kibra e lei di humamentu na Beijing lo risibí un but di 200 yuan kual ta mas o ménos 33 dòler. (Ami a kere ta un kos). Aparentemente e multa aki ta 20 bia mas grandi ku e multa bou di e lei anterior. (Bien bèrdè hende tabata ignor’é. Aunke mester tene na kuenta ku na China salarionan no ta mashá, pues kisas un multa di e montante ei ta hasi doló.)
Kompanianan ku pèrmití hende huma den nan lugá tambe ta risibí un but. Un persona ku risibí but tres bia su nòmber lo bai riba website di gobièrnu chines den nan ‘Hall of shame’!
Bon kos pa bin kuné na Kòrsou!
Fuente: Buzzfeed
Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
Masha pabien na sr. Lisandro Welvaart!
Carnaval Casino a entregá outo #147
WILLEMSTAD/OKT 2018– Djadumingu último Carnaval Casino a saka ganadó di su di 147 outo, KIA Cerato. Manera ya kaba ta ampliamente konosí, e casino ta saka tur luna un outo garantisá, riba dia 30 di kada luna pa 10’or di anochi. Wikènt pasá, e suerte a toka sr. Lisandro Welvaart i pa 10:06 PM a anunsiá su nòmber, despues ku a saka e lòt ganadó for di e tómbola. “Di shòk, pero kontentu!”, eseinan tabata e promé palabranan di sr. Welvaart.
E temporada aki ta realmente eksitante, ya ku ademas di por bai kas ku e outo, miembronan tin chèns di gana diferente premio na Carnaval Casino. Djaluna último a duna inisio na otro kampaña; e maletanan ‘1, 2, 3’ ta bèk i ku chèns pa miembronan gana 90,000 florin na premio! Tur hungadó di slòtmashin òf di mesa tin chèns di gana e outo. Pa kada 25 punto akumulá miembronan lo risibí un kupòn pa depositá den e tómbola i partisipá den e sorteo riba dia 30 di kada luna. Pa mas informashon tokante kon pa bira miembro òf reglanan di e kampaña por pasa na e “Players Center” den Carnaval Casino. Kòrda tene e página di facebook di Carnaval Casino na bista! Si bo ta bai purba bo suerte, hasié semper responsabel!
Djamars último ehekutivonan di Carnaval Casino a hasi entrega di e outo.
Riba foto, momentu ku sr. Lisandro Welvaart a risibí su outo nobo for di Carnaval Casino. Masha Pabien!


text:
Tin hopi tipo di malesa cu ta rekeri atencion permanente.
Den e casonan aki e tratamentonan ta manera un matrimonio, te cu morto separa boso.
Esun cu ta pasando den un situacion grave y ta enfrenta depresion como problema medico constante, mester asumi pildonan anti depresivo como parti di su vida.
Depresion no ta un malesa den un prome momento, pero e por evoluciona si e no wordo controla.
Niun hende cu ta bebe remedi pa un malesa fisico, no ta wordo husga. Awel, pakico husga un persona pa haci mescos pero pa un malesa mental?
E diagnostico di depresion por ta mes dificil como su tratamento.
Esaki ta loke bo mester tene cuenta cun’e si bo ta bebiendo of bo ta pensa di tuma pildo anti depresivo.
1. Antidepresivo no ta un cura
Ta calcula cu depresion ta un mescla cu efectonan negativo di causanan genetico, ambiental y psicologico. E mesun malesa ta dunabo un profundo sentimento di tristesa, desesperansa y pesimismo.
E medicamento cu ta combati depresion ta e antidepresivo, cu ta afecta un gran cantidad di substancianan kimico den e celebro cu ta wordo yama neurotransmisor.
E substancianan aki ta participa den e regulacion di nos estado di animo. Sin embargo, bo no mester wordo gaña. Aunke e medicamentonan aki ta yuda nos sinti bon, te na e punto di salba bida ora di mehora e forma di cu un persona ta sinti, e antidepresvio no tur ora ta nifica e final di e dianan malo, tampoco nan ta un pildo di felicidad.
Nan ta simplemente yudabo despeha e mente y ta permiti di tin un vision mas cla di e cosnan.
2. E efectonan secundario por bay di inofensivo te hopi dañino
E antidepresivonan ta remedi cu tin efectonan secundario manera cualkier otro.
Den e caso aki, e por resulta den un aumento di peso, insomnio, nausea of diaree, pa nombra solamente algun. E por resulta di desagradabel y pa esey ta importante pa un dokter receta e remedinan.
Tambe por pasa cu antidepresivo ta produci dolor di cabes of un sensacion di nerviosismo. Generalmente e sintomanan aki ta disparece den e prome simannan.
3. Generalmente, prome cu haya e dosis corecto por tin errorna cu ta wordo cometi
Algun persona a nota cu antidepreseivo ta produci nachtmerrie y ta wak esaki como algo normal y no ta asina. Incluso, e anochi malo ey riba cama ta un di e efectonan secundario cu tur hende kier evita.
Otro remedinan por provoca hartklop, pero djis pasobra un antidepresivo ta haci esey, no kiermen cu tur ta asina. Ta bale la pena pa purba otro si na comienso nos no haya e resultadonan desea. Aunke ta zona mahos, e ta un wega di suerte: nunca bo no sa con bo ta bay reacciona na e siguiente antidepresivo.
4. Haci yoga y meditacion enbes di antidepresivo
Si, yoga y meditacion ta opcionnan hopi adecua pa mantene bo paz interior. Nan ta un bon forma di estilo di vida asina ta cu e no ta un mal idea di trece esaki den practica. Pero esey no kiermen cu antidepresivo y terapia no ta yuda.
Loke por haci ta, na luga di cambia uno pa e otro, ta di traha cu tur como un tool complementario. Corda, cu nunca, pa ningun motibo bo mester laga e antidepresivo, asina no mas.
Si bo a dicidi di no sigui bebenan, avisa bo dokter pa e dunabo e recomendacionnan corespondiente. Algun di e remedinan aki mester wordo laga den forma gradual, pa e kimico di celebro no wordo afecta di manera repentino.
5. Nos no sa con nan ta funciona, pero nan ta funciona
Ta existi e teoria di cu depresion ta wordo causa pa un desekilibrio di e serotonina, cu ta un neurotransmisor di e celebro. Pildonan por wordo bebi pero bou di un efecto real. Al contrario, nan ta funciona hopi bon. Pero nan mester wordo tuma solamente bou di prescripcion medico.
E unico cu por receta remedi anti depresivo ta un psikiatra of un psicologo.


text:
Eagle Beach – Diamars mey anochi polis a bay panort di Costa Linda, ariba e beach na Eagle.
Na oriya di lama nan a topa cu dos dama, ambos tawata boca abou.
Agentenan a pidi pa ambulance cu urgencia, mirando cu ta trata di dos persona dos ambulance a sali direccion Eagle Beach. Segun informacion cu nos a logra haya, e dos damanan aki tawata na e bar panort di Costa Linda un rato prome.
Den algun minuut dos ambulance ta yega, y mes ora paramediconan a baha y cuminsa core bay unda e dos personanan ta.
Hunto cu e agentenan, nan a bira ambos dama y a logra ponenan sinta despues. Por a mira cu paramediconan tawata controlanan. E dos damanan aki aparentemente lo a usa varios cos, entre otro alcohol y pilder cu e intencion segun nos por a compronde di pone fin na nan bida.
Paramediconan a lanta un y wanta na su mannan door di dos paramedico nan a cana bay direccion e ambulancenan.
Un rato despues mes un manera otro dos paramedico a cana bin cu e otro.
E ultimo por a mira cu e tawata hari, kizas e no tawata sa kiko ta pasando.
Ambos a wordo hiba pa Eerste Hulp, caminda nan famia a wordo avisa y tambe slachtofferhulp.
Un auto cu nan a yega na e beach cune lo mester a wordo hiba warda di polis.


text:
Manera bo sa: biba salú ta hopi importante. Esei tur hende ta tende esei. Pero kon bo ta bezig ku esei? Por ta bo ta hasiendo bo esfuerso sufisiente kaba? Kontrolá aki bou kon bon bo ta ku e ehersisionan pabo salu.
Hasi e tèst di 'lifestyle' i wak kon salú bo ta biba i e ora ei bo ta haña un resultado kaminda ta indiká kon salu bo ta. Por ehèmpel ki ta e rísikonan di malesanan ku bo por haña i ki lo por hasi.
Ta preguntanan ku kosnan ku bo ta bezig kuné diariamente. Bo ta keda salú i sinti bo mes mas miho!


text:
Aña ta yegando su fin y vale la pena tira un bista riba loke a acontece durante e lunanan cu a pasa, sin pone reparo na cronologia of un ordenamento politico dificil pa expone sin riesgonan di eror. Loke nos por haci ta corda riba loke a pasa den cada partido y mira con nan a yega fin di aña y kico por pronostica, sin pretension di ta clarividente, pa e aña pre-electoral cu ta habri dia prome.
MEP ta e partido cu a causa e mayor turbulencia ya cu el a mira su presencia den Parlamento reduci te 5 candidato. E resto a ser obliga pa bandona partido o tabata propenso pa hacie di tur manera. El a perde un Booshi cu semper ta den noticia, sea cu lawai o sin dje, pero cu tin e habilidad di yama atencion pa loke e tin di bisa. Den mi huicio, MEP a perde un baluarte den e persona di Marisol pasobra den e eleccionnan cu el a participa el a sali como e number dos votegetter di su partido y den ambos ocasion a causa Nel un spanto real ora cu el a casi supere den cantidad di votonan obteni. Cu Mervin Wyatt Ras MEP no a perde absolutamente nada, pasobra na total e no a aporta nada na e partido durante su estadia den dje. Un figura mas of un figura menos, sin laga hueya, no ta di ningun importancia pa e partido. En cambio, cu e entrada di Evelyn Wever Croes el a gana un bon lider, cu ta dispuesto di aporta loke e partido tin mester, o sea calidad di pensamento y conocimento di estrategia. Cu o sin e guia di Hendrik, mi ta sigur cu e lo haci un bon papel. Tur loke e mester tene bon na cuenta ta e declaracionnan di e Partido, pa nan no bay den e extremo di bira personal sin ningun necesidad. Na DIARIO nos a haya un par di nan cu ta hopi repugnante, y por supuesto a bay para directamente den bari di sushi.
Pa loke ta Andin Bikker, semper mi a bisa cu e ta un one-man show, pasobra ta e so ta papia, loke ta indicativo cu e no tin un partido, sino un plataforma individual for di unda e por lanza su invectivanan sin estorbo. Como cu e ta e unico voz solitario, ta mi opinion cu e frecuencia di su declaracionnan a cuminza fada hopi hende, ni maske con bon e ta prepara su discursonan o declaracionnan. Un solo persona no ta un partido, e ta un alma solitario bringando contra mulinanan di biento. A pesar di tur su inteligencia, su conocimentonan profundo di Ley y su voluntad pa sirbi su votadornan, e ta keda papia den bashi, sin e respaldo di un equipo cu por dune e sosten cu e tin mester pa haci un diferencia real.
Como cu no ta mi custumbra di analiza difuntonan politico, mi no ta bay tuma e molester di papia di Rudy Lampe, kende a percura ‘su solito’ caba cu su propio partido y desaparece for di e panorama politico sin pena ni gloria.
Benny Nisbet ta tratando di haci un di su tantisimo comebacknan, pero mi no ta mire realizable, por lo menos no den e sentido di logra un gran progreso pa PPA. Mi no sa con e ta bay re-estructura e partido, pero si e por bin cu un lista aceptable, ta posible cu e por bolbe bira un factor den e proximo eleccion, aunke no di gran importancia.
AVP a impresiona y desapunta alavez. E no a demostra di ta un partido constante cu su aliadonan, y esey por coste caro den proximo eleccion. Sinembago, ta innegable cu el a haci y ta haciendo un bon papel den Gobierno. Danki na figuranan importante manera Otmar Oduber, Mike de Meza y Benny Sevinger, su gestionnan gubernamental ta visible y e logronan tambe ta palpable. Cu Otmar so e tin cu kico impresiona ken cu ta den e sentido di un Ministro cu sa tuma decision y ta hacie corectamente. Pa loke ta trata Visser y e popchi, nan ta haci loke nan por den nan ministerionan, sin berdaderamente impresiona ningun hende. E fayo grandi ta sinta den e Ministro di Enseñanza y Husticia pasobra ta casi tur su departamentonan tin problemanan cu hopi di nos ta achaca na su falta di voluntad pa tuma decision. Si AVP ripiti cune riba lista e ta bay haci e partido hopi daño. Nos na DIARIO sigur no tin ningun aliciente pa ni sikiera considere un candidato serio, y durante e campaña cu ta bin, si e participa, e lo note claramente. E ta un bon persona, sin ningun duda, y hopi decente, pero e falta e materia gris cu ta diferencia un bon Ministro di uno di e monton: e capacidad di tuma decision y para su tras, venga loke venga.
Mike Eman ta sigui destaca como un Prome Ministro cu ta logrando cosnan importante pa Aruba. Apesar di e frecuencia inagotable di su dunamentonan di man y su potretnan cu personahenan di exterior, ningun hende por nenga cu su gestionnan ta produciendo cosnan bon pa Aruba. Su drechamento di e relacionnan cu Hulanda so tin hopi merito, hopi mas di loke hopi hende ta compronde, y su trabaonan incansable riba tereno social ta dunando frutanan cu bo por mira. E no ta ni un revolucionario ni un socialista, pero e ta desenvolve su mes den tur dos campo cu hopi exito, sin trece riba su mes un etiketa cu hopi di nos lo rechaza di inmediato. Mi ta sigui tene confianza den su labornan como Prome Ministro y mi ta convenci cu durante e proximo dos añanan Aruba ta bay logra hopi exito for di su gestionnan.


text:
Mester instalá “buitengewone opsporings agenten” pa por yuda atendé ku maltrato di animal.
Resientemente nos ta tuma nota di un ola di maltrato i abandono di bestia spesialmente di kachó kasi rònt Kòrsou. Miéntras Frakshon di MAN den Parlamento ta trahando riba e Lei di Bienestar di Animal ku mester bira e kaderwetgeving ku mester bai traha kuné den futuro pa kombatí maltrato di animal riba nos dushi Kòrsou. Aktualmente maltrato di animal ta kai bou di kuerpo polisial ku no tin maltrato di animal komo prioridat ni polis sufisiente pa atendé ku e problema grandi aki.Kon ta atendé ku maltrato di bestia ta basa riba diferente leinan komo base legal manera den nos Kódigo Penal art. 3:10 (dierenleed) 2:235 i LvO Openbare Orde artikulo 68 i tambe Hondenverordening art.1 ,4 i 10.
Segun estudionan hasi riba na nivel mundial ta prueba ku maltrato di animal tin un konekshon ku maltratonan relashonal/doméstiko den kasnan di famia ,ku aki na Kòrsou ta oumentando espantosomente. Muchanan ta lanta sin amor pa bestia pa motibu ku nan ta ekspresá e agreshon ku nan ta mira na kas i kontra di nan bèk dor di maltratá e bestianan. Aktualmente tin un nesesidat hopi grandi pa instalá Buitengewone opsporings politie agenten ku por yuda ku e trabou di kombatí i kontrolá maltrato di animal i aliviá e trabou di polisnan. Segun mi a komprendé ku tin un lista di mas di 18 persona ku aktivamente di diferente instansianan ta yuda bestianan bandoná i maltratá, pero dor ku nan no a wòrdu huramentá komo BAVOPOL no por hasi e trabou mas efisiente ku e outoridatnan nesesario. Dierenbescherming tin un persona ku diariamente ta yuda pero tampoko no a wòrdu huramentá komo BAVOPOL.Mester duna Dierenbescherming i Curaçao Zoo na nan disposishon algun BAVOPOL ku sosten di Polis ora mester di un streke arm òf asuntu nan den kuadro penal pa asina yuda kombatí maltrato i abandono di animal aki na Kòrsou.
Banda di instituí e BAVOPOL nan aki mester sòru pa nan haña un opleiding na RVO riba Bienestar di animal, traha proseso verbaal, konosementu di animal etc. pa asina esaki wòrdu ehekutá di un manera profeshonal.
Relashoná ku e tópiko aki sr Mc William a hasi Minister di Hustisia algun pregunta:
- Minister di opinion di maltrato di animal ta un indikador di agreshonnan doméstiko?
- Minister ta di opinion ku e problema di maltrato di animal aki na Kòrsou ta demasiado grandi?
- Minister ta di opinion ku kuerpo Polisial no tin sufisiente polis pa atendé ku e problema aki?
- Minister ta di opinion ku nombramentu di algu BAVOPOL lo yuda ku e problema aki ?
- Ta posibel bini ku opleiding na RVO spesialmente pa e agentenan aki manera tabata e plan na 2015?
- Kuantu sèn un opleiding asina aki lo kosta pa BAVOPOL?


text:
ORANJESTAD (AAN): Dialuna anochi pa 10:20pm a bati alarma pa un atraco arma na un cas na Tanki Flip. A spacha varios patruya di Polis na e sitio y na Tanki Flip # 38-C a topa cu e victima, e conocido Edwin Trimon di Taxi # 132. E ta conoci como gerente di The Steamboat Restaurant den pasado. A bay cune Warda di Polis pa ey e conta Polisnan kico a sosode exactamente.
“Duna mi Bo renchi of mi ta kap bo dede afo”, ta cu e palabranan aki e atracadonan a menasa un Taxista den su cura di cas pa horta entre otro su renchi di diamanta. El a caba di yega cas di trabou y apenas a drenta su cura, ora el a haye cu dos suheto su dilanti.
E victima a conta Polisnan cu a atrak’e na su cas, Tanki Flip # 58-F pero a core bay na cas di su ruman pa pidi ayudo. El a conta cu dos homber cara tapa cu un paña blanco a yega cu machete den man y sorprende asina cu el a drenta su cura di cas. E ta corda cu nan a papia Papiamento cune.
Den e proceso nan a bay cu su renchi dede pero a bay den e cas y a horta un suma cuantioso di placa. Ta papia aki di un suma halto, cu mesora ta lanta sospecho cu mester ta un hende cu tabata sa cu e Taxista tin hopi placa cash den cas.
Polisnan a controla den henter e area pero no a logra topa cu e atracadonan. Investigacion ta sigui, specialmente pasobra tin camara di siguridad den vecindario.


text:
ORANJESTAD (AAN): Majestic Carnaval Group a presenta nan tema “Gods & Goddesses of Love & Desire” pa Carnaval 65. Na Morgenster a tene e gran evento, na unda Majestic Carnaval Group a presenta e trahenan pa e masa cu dos bunita color cual tema ta: Love & Desire.
Tur invitado y persona cu a inscribi pa participa cu e grupo a keda masha contento y a goza di e tremendo ambiente cu B.M.W. Band a pone e anochi aki, cual ta priminti e miho ambiente riba caminda pa Carnaval 65 hunto cu Majestic Carnaval Group.


text:
KOMUNIKADO DI KUERPO POLISIAL KÒRSOU
407 / 2018
3 òktober 2018
Entrada hudisial ku detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 3 di òktober 2018, alrededor di 05.15or di mainta, personal di recherche (VVC), U.S.T. i tim di aresto a tene entrada hudisial na dos(2) diferente kas na Boka Sami.
Durante di e prome entrada hudisial a detené e hòmber sospechoso W.A. di 34 aña di edat, nasé na Korsòu, enkonekshon ku maltrato, menasa ku arma di kandela i ladronisia.
Durante di e dos entrada hudisial a detené e hòmber sospechoso M.G. di 24 aña di edat, nasé na Korsòu, enkonekshon ku maltrato i menasa ku arma blanku.
A presentá e dos sospechosonan dilanti un fiskal ouksiliar ku a ordená nan enkarselamentu pendiente di mas investigashon.


text:
dinsdag 14 juni 2016 - Departamento di Impuesto a saca aanmaning pa e clientenan cu no a paga nan belasting y/of erfpacht
ORANJESTAD – Departamento di Impuesto ta participa na e clientenan cu no a paga nan debe di belasting y/of erfpacht, cu den e dianan aki nan lo ricibi un aanmaning. E clientenan cu lo ricibi un aanmaning ta tanto personanan priva como empresanan.
E aanmaningnan cu ta saliendo ta relaciona cu diferente tipo di belasting manera inkomstenbelasting, winstbelasting, BBO, erfpacht, AOV/AWW y AZV.
Kico ta un aanmaning?
Un aanmaning ta un recordatorio cu tin un debe di belasting habri riba cual no tin actividad di pago di acuerdo cu e termino legal of e termino cu a wordo palabra ora di cera un areglo di pago. Un aanmaning ta start e proceso di cobramento di un debe. Pesey un aanmaning ta un advertencia tambe cu si no cumpli cu pago, esaki lo tin su consencuencianan.
Gasto extra
Na momento cu un cliente no ta pagando riba su debe, esaki ta trece gasto extra tambe cu ne. E cliente lo por haya su mes ta pagando sumanan cu en realidad no ta necesario. Ta trata di gasto di aanmaning y gasto di interes. E gasto riba cada aanmaning cu sali ta Afl. 10,-, cual ta wordo conta riba e suma di e debe.
Ta bon pa recorda e clientenan tambe cu na momento cu e termino legal di pago pasa, e interes ta cuminsa core. E porcentahe di interes ta igual na e interes legal cu Banco Central di Aruba ta stipula dia 1 di januari di cada aña. Na e momentonan aki e porcentahe di interes ta 3%.
Termino pa paga e debe
Ora un cliente ricibi un aanmaning e tin 3 siman pa paga e suma di e debe. E aanmaning ta stipula cua ta e fecha final (vervaldatum) pa haci e pago. Si acaso un cliente no por cumpli cu e pago dentro 3 siman, ta consehabel pa e haci un areglo di pago inmediatamente.
Si no paga
Manera menciona, e proceso di cobramento di un debe di belasting y/of erfpacht ta cuminsa cu un aanmaning. Si no haci pago mesora of cera un areglo di pago, e proceso ta sigui y e pasonan cu lo wordo tuma ta bira gradualmente mas severo. E pasonan cu Ontvanger por tuma ta: saca un dwangschrift, pone beslag riba salario of otro pertenencia y na final bay over na findishi.
Debe di belasting y/of erfpacht ta un asunto cu no mester neglisha. Ta den propio interes di un cliente pa e actua na tempo y no keda pospone e pago, sino e lo wordo obliga cu forsa di ley pa cumpli cu e pago. Mas hopi e cliente tarda pa haci pago, mas leu e proceso di cobramento ta keda bay y e gastonan envolvi lo bira cada bes mas halto tambe.
Pesey Departamento di Impuesto ta conseha tur cliente cu na e momentonan aki tin un debe di belasting y/of erfpacht habri, pa no keda pospone e pago. Ta recomendabel pa haci e pago dentro di e termino stipula di e aanmaning of cera un areglo di pago inmediatamente.
Gerencia di Departamento di Impuesto
14 di juni 2016


text:
Zaira Pourier, studiante na Technische Universiteit di Delft, a finalisa siman cu a pasa su estudio
den architectura cu un diseño di e rotacion logistico pa e Terminal di Ferry na San Nicolas.
Rafael Estrada, miembro di San Nicolas Business Association, a asisti Zaira Pourier cu e posibel
lugarnan pa e Terminal di Ferry.
E resultado ta cuadra completamente cu e vision di SNBA. Pa un rotacion logistico optimal por
tuma lugar a diseña e Terminal di Ferry cu diferente pisonan den forma di circulo. E piso abao ta
e lugar di encuentro pa peatonan y pasaheronan cu ta jega of sali cu e Ferry sin cu tin
congestion. E rand di e dak ta ekipa cu panelnan solar cu por produci suficiente energia pa 100
vivienda of un busnan electrico den futuro. Esakinan ta solamente algun di e hopi aspectonan
positivo di e diseño. Pa su asignacion Zaira Pourier a haya un 8.5 y e examinadornan di e
Technische Universiteit di Delft a expresa pa e diseño haya e atencion necesario na Aruba.


text:
WASHINGTON, D.C., Merca- Prijsnan di petroleo a aumenta pa su punto di mas halto, mei mei di e tensionnan di un posibel atake di Merca contra di Siria.
Brent Crude a subi na $71.33 pa bari diamars atardi laat, yegando su punto mas halto desde december 3, 2015,
E producto Mericano West Texas Intermediate (WTI) a subi na $65.86 pa bari pa 7 or y 15 diamars anochi. Esaki ta su punto mas halto desde 27 maart ultimo.
A pesar di cu Siria no ta un productor importante di petroleo, e extenso Medio Oriente ta un exportado di petroleo importante y tensionnan den e region tin e tendencia di sacudi e mercado petrolero.
Presidente Donald Trump y su aliadonan Occidental ta papiando ariba un posibel accion militar contra di Siria, despues di cu nan a acusa presidente Bashar al-Assad pa un supuesto atake cu gas venenoso den un bastion di oposicion na Damasco.
Gobierno Syrio a pone su forsanan di siguridad ariba un alerta mei mei di un menasa inminente di Trump, cu a bisa di lo responde cu tur su forsa.
Gobierno Sirio y su aliado Ruso a nenga cu e atake cu kimico aki a tuma luga, pero rescatistanan y dokternan a bisa cu decenas di persona, incluyendo mucha y muhenan a muri den e atakenan aki.
Fuente: https://www.aljazeera.com